POLIS TAHAN TUJUH LELAKI DISYAKI PUKUL DUA PEMUDA GARA-GARA PERMAINAN VIDEO DALAM TALIAN

MELAKA: Polis mehahan tujuh lelaki yang disyaki memukul dua pemuda berumur 20an dalam pergaduhan yang berpunca daripada permainan video dalam talian Mobile Legend, di Telok Mas di sini petang semalam.

Ketua Polis Daerah Melaka Tengah ACP Christopher Patit berkata pergaduhan berlaku semasa pengadu bersama seorang rakannya yang berada di sebuah stesen minyak, didatangi sekumpulan lelaki bermotosikal yang kemudian bertindak memukul mereka.

Beliau berkata pengadu menerima 10 jahitan di dahi dan patah tulang hidung akibat dipukul dengan topi keledar.

“Siasatan awal mendapati pergaduhan itu tercetus berikutan rasa tidak puas hati kerana maki hamun ekoran keengganan bermain Mobile Legend,” katanya dalam kenyataan di sini hari ini.

Menurutnya semua tujuh lelaki berumur 16 hingga 28 tahun itu ditahan di Jalan Kota di sini sekitar tengah malam tadi, dan kes disiasat mengikut 326 Kanun Keseksaan kerana mendatangkan cedera, serta Seksyen 148 Kanun Keseksaan kerana bergaduh.

Ketujuh-tujuh suspek direman lima hari bermula hari ini bagi membantu siasatan. —AlHijrah Online


WAKAF MADANI KE ARAH KEADILAN EKONOMI – DPIM

KUALA LUMPUR: Dewan Perdagangan Islam Malaysia (DPIM) menyambut baik pengumuman Perdana Menteri Datuk Seri Anwar Ibrahim yang berhasrat untuk melaksanakan inisiatif Wakaf Madani dalam Belanjawan Negara 2023.

Dalam satu kenyataan media, Presiden DPIM Mohammad Sahar Mat Din berkata pihaknya konsisten dengan pandangan bahawa wakaf berupaya menjadi sektor ketiga ekonomi negara selepas sektor kerajaan dan swasta.

“Bagi menjayakan usaha tersebut, pendekatan wakaf yang selama ini hanya tertumpu dalam bidang hal ehwal keagamaan seperti pembinaan masjid, surau, sekolah-sekolah agama dan tanah perkuburan, diberi nafas baru dengan inovasi wakaf dalam bentuk penjanaan ekonomi berbentuk menghimpun kekayaan melalui pembangunan bisnes yang strategik,” katanya.

Tambah beliau bagi menjayakan agenda itu, kerajaan boleh mengaplikasi model Wakaf Korporat yang telah terbukti mampu mengubah kaedah pemilikan harta kekayaan daripada pegangan individu dan kerajaan kepada pegangan institusi wakaf.–AlHijrah Online


Kedutaan terima bungkusan mencurigakan

MELBOURNE, 9 Januari – Sinar Online melaporkan pihak polis Australia sedang menyiasat bungkusan mencurigakan yang ditemui di beberapa kedutaan asing di Canberra dan Melbourne, lapor media tempatan hari ini.

Pasukan bomba Metropolitan
Melbourne berkata, pihaknya dihubungi beberapa kali berhubung insiden tersebut
di seluruh bandar. Antara kedutaan yang menerima bungkusan mencurigakan
tersebut termasuklah Britain, Switzerland, Amerika Syarikat (AS) Pakistan,
India, Perancis dan Korea Selatan.

“Bungkusan terbabit sedang diteliti oleh pasukan perkhidmatan kecemasan dan situasi di sekitar lokasi insiden turut disiasat,” kata Polis Persekutuan Australia.

Polis negeri Melbourne percaya insiden terbabit mempunyai sasaran khusus dan tidak menjejaskan komuniti.

“Kami berhubung rapat dengan AFP (Polis Persekutuan Australia) dan pihak berkuasa tempatan berkaitan situasi itu. Semua kakitangan kami selamat,” kata jurucakap Pesuruhjaya Tinggi British sambil mengesahkan, pejabatnya di Melbourne menerima bungkusan mencurigakan.

Sementara itu, konsulat
Switzerland di Melbourne turut menerima bungkusan kecil berlabel yang kemudian
segera dihantar kepada pasukan perkhidmatan kecemasan.


JANGAN RENTAS DAERAH, NEGERI UNTUK SAMBUT RAYA AIDILADHA – TPM

KUANTAN: Orang ramai diminta tidak merentas daerah dan negeri untuk pulang ke kampung bagi menyambut Hari Raya Aidiladha pada Selasa depan.

Timbalan Perdana Menteri, Datuk Seri Ismail Sabri Yaakob berkata, peningkatan jumlah kes positif COVID-19 akibat kluster rentas negeri semasa Hari Raya Aidilfitri lalu perlu dijadikan iktibar.

Jelasnya, aktiviti merentas daerah dan negeri masih tidak dibenarkan dalam tempoh fasa pertama dan kedua Pelan Pemulihan Negara (PPN).

“Walaupun prosedur operasi standard (SOP) ketat dilaksanakan ketika Aidilfitri lalu, namun ada yang curi-curi pulang ke kampung menyebabkan berlaku jangkitan.

“Ada kes satu keluarga dijangkiti dan ada yang menyebabkan kematian. Jadi, kita tidak mahu perkara seperti ini terus berlaku pada Aidiladha nanti,” katanya.

Ismail Sabri yang juga Menteri Pertahanan mengingatkan, walaupun ada antara mereka lepas daripada sekatan polis dengan melalui jalan tikus, namun mereka tidak terlepas daripada risiko dijangkiti COVID-19.

Ujarnya, semua rakyat diminta bersabar dan aktiviti merentas daerah dan negara akan dibenarkan dalam fasa ketiga dan keempat, selepas negara mencapa imuniti berkelompok.—AlHijrah Online


ZAKAT FITRAH DI PAHANG KEKAL RM7

PEKAN: Kadar bayaran zakat fitrah di Pahang bagi tahun ini kekal RM7, dengan umat Islam digalakkan menggunakan kaedah pembayaran secara dalam talian susulan wabak COVID-19.

Ketua Pegawai Eksekutif Majlis Ugama Islam dan Adat Resam Melayu Pahang (MUIP) Datuk Ahmad Hairi Hussain berkata Sultan Pahang iaitu Yang di-Pertuan Agong Al-Sultan Abdullah Ri’ayatuddin Al-Mustafa Billah Shah selaku Ketua Agama Islam negeri, telah memperkenankan kadar bayaran itu.

Beliau berkata bagi melancarkan urusan kutipan zakat fitrah, seramai 930 amil telah ditauliahkan untuk melaksanakan urusan kutipan zakat di negeri ini, dan umat Islam dinasihatkan melakukan pembayaran hanya kepada amil yang dilantik.

“Namun, dalam usaha mengekang jangkitan COVID-19, kita menggalakkan umat Islam membuat bayaran secara dalam talian, iaitu melalui capaian ezakat.muip.gov.my,” katanya pada sidang media di sini hari ini.

Ahmad Hairi juga memaklumkan mereka yang memungut zakat fitrah tanpa dilantik MUIP, boleh didakwa di bawah Seksyen 38 Enakmen Kesalahan Jenayah Syariah 2013 yang membawa hukuman denda maksimum RM3,000 atau penjara sehingga dua tahun atau kedua-duanya, jika sabit kesalahan.

Mengulas mengenai prosedur operasi standard (SOP), beliau memaklumkan kaunter kutipan zakat fitrah perlu berada di luar kawasan dewan solat utama dan perlu ditutup 15 minit sebelum azan serta dibuka kembali selepas solat fardu.

Katanya, kaunter kutipan zakat fitrah pada waktu malam pula hendaklah dibuka selepas selesai solat sunat tarawih dan witir manakala amil serta pembayar zakat perlu memakai pelitup muka ketika berurusan.

“Amil atau pembayar zakat yang bergejala tidak dibenarkan berurusan dan elakkan berjabat tangan ketika urusan pembayaran,“ katanya.

Ujarnya, waktu bayaran zakat fitrah boleh dilaksanakan di masjid atau surau bermula selepas solat subuh hingga 10.30 malam, namun perlu mendapatkan persetujuan pihak masjid atau surau sekiranya melebihi tempoh ditetapkan.

Sementara itu, Ahmad Hairi berkata pihaknya menyasarkan sebanyak RM7.5 juta kutipan zakat fitrah tahun ini bagi membolehkan lebih ramai umat Islam dibantu kelak.

Tambah beliau, sempena Ramadan kali ini, MUIP akan mengagihkan sebanyak RM5.8 juta bagi bantuan menyambut Aidilfitri kepada golongan fakir miskin manakala saudara Muslim serta mualaf sebanyak RM1.7 juta.

“Di samping itu, MUIP akan mengagihkan sumbangan sebanyak RM4.2 juta kepada 676 masjid dan surau kebenaran Jumaat selain sumbangan kepada tiga masjid di Institut Pengajian Tinggi negeri ini iaitu Universiti Islam Pahang Sultan Ahmad Shah, Universiti Malaysia Pahang dan Universiti Islam Antarabangsa Malaysia,” katanya. –AlHijrah Online


SYRIA: LEBIH 110 SERANGAN UDARA, DUA HOSPITAL DITUTUP DI IDLIB

DARAT IZZA:  Dua hospital di timur laut Syria antara yang terjejas dalam serangan udara yang dilancarkan Rejim Bashar Al-Assad dan sekutunya, Rusia,  sejak semalam.

Hospital itu terpaksa ditutup kerana mengalami kerosakan teruk. Tujuh warga Syria dilaporkan terbunuh dalam serangan dua hari itu.

Laporan TRTWorld yang memetik Pemerhati Hak Asasi Manusia Syria (SOHR) memaklumkan, lebih 110 serangan dilancarkan Rejim Bashar dan Rusia yang menyasarkan beberapa lokasi di Idlib dan Aleppo dalam tempoh dua hari.

Selain hospital, kenderaan orang awam juga turut musnah dalam serangan udara itu.

Pertubuhan Bangsa-Bangsa Bersatu (PBB) memaklumkan sejak Disember tahun lalu lebih 875,000 rakyat Syria, majoritinya kanak-kanak dan wanita terpaksa menjadi pelarian ekoran beberapa bandar utama di negara bergolak itu menjadi sasaran serangan.

Peningkatan krisis sejak empat hari lalu itu juga menyebabkan 40,000 orang lari meninggalkan Aleppo. — Agensi/AlHijrah Online


COVID-19: SARINGAN SUHU BADAN DI SEMUA PINTU MASUK PREMIS LHDN

CYBERJAYA: Lembaga Hasil Dalam Negeri (LHDN) akan menjalankan saringan suhu badan terhadap semua pelanggan, kontraktor dan pegawai yang ingin memasuki premisnya di seluruh negara dalam usaha mencegah penularan COVID-19.

LHDN dalam kenyataan hari ini berkata proses saringan akan bermula pada 8 Mac di semua premisnya di negeri yang mula bekerja pada Ahad dan 9 Mac bagi semua negeri yang mula bekerja pada Isnin.

“Sehubungan itu, pelanggan, kontraktor dan pegawai yang menunjukkan sebarang gejala COVID-19 seperti batuk, demam dan sukar bernafas tidak akan dibenarkan memasuki premis LHDN dan dinasihatkan untuk segera mendapatkan rawatan perubatan,” katanya.

LHDN turut mencadangkan agar pelanggan membuat urusan percukaian secara dalam talian dengan menggunakan perkhidmatan EzHasil tanpa perlu hadir ke premisnya bagi mengelakkan mereka terdedah kepada risiko COVID-19 apabila berada di tempat tumpuan orang ramai.

“LHDN mengharapkan kerjasama semua pihak dalam hal ini dan sebarang kesulitan amat dikesali,” katanya.


DUNIA TOLAK PELAN DAMAI TRUMP: YDP YADIM

PUTRAJAYA: Dunia tidak akan menerima pelan damai Trump yang mengiktiraf Baitulmaqdis sebagai “ibu negara Israel yang tidak dibahagikan” dalam konflik Israel-Palestin.

Yang Dipertua Yayasan Dakwah Islamiah Malaysia (YADIM), Ustaz Nik Omar Nik Abdul Aziz berkata, pelan damai dibuat pentadbiran Amerika Syarikat (AS) dan rejim Israel itu tidak mengambil kira pandangan penduduk asal di tanah Palestin.

Katanya, pelan yang diumumkan kelmarin itu juga tidak mengambil kira pandangan pandangan pemimpin dan negara Islam seperti Malaysia, Qatar dan Turki selain organisasi mewakili umat Islam seperti Persidangan Kerjasama Islam (OIC).

“Asasnya, kita tidak dapat menerima kenyataan yang keluar dari rejim Amerika Syarikat dan Yahudi.

“Kenyataan (mengenai pelan damai) yang keluar daripada Trump, ia bukan menyelesaikan masalah tetapi boleh menambahkan lagi permusuhan, kebencian dan peperangan yang tidak menyelesaikan masalah dunia, termasuk di Palestin,” katanya pada sidang media pencapaian dan halatuju YADIM 2020 di Kompleks Islam Putrajaya di sini hari ini.

Hadir sama Timbalan Yang Dipertua YADIM, Ustaz Zolkharnain Abidin dan Ketua Pegawai Eksekutif YADIM, Tuan Kamarul Arief Tuan Soh.

Nik Omar ditanya mengenai pelan damai Trump dikenali “Perjanjian Abad Ini” yang diumumkan kelmarin di Washington kononnya bertujuan menamatkan pertikaian Israel-Palestin.

Sidang akhbar mengenai pengumuman itu berlangsung di Rumah Putih, turut dihadiri Perdana Menteri Israel, Benjamin Netanyahu, namun tiada kelibat pemimpin Palestin hadir kerana tidak dijemput ke majlis itu.

Pelan damai diumumkan Presiden AS itu merujuk Baitulmaqdis sebagai “ibu negara Israel yang tidak dibahagikan”, sekali gus membatalkan resolusi Pertubuhan Bangsa-Bangsa Bersatu (PBB) sebelum ini selain menunaikan hampir kesemua tuntutan haram Israel.

Pengumuman pelan yang disifatkan berat sebelah kepada sekutu negara “Uncle Sam” itu menimbulkan kecaman keras masyarakat dunia selain menerima tentangan daripada semua fraksi pimpinan Palestin, termasuk Fatah dan Hamas.

Ditanya mengenai dakwaan pihak tertentu kononnya program Rakan Siswa YADIM (RSY) di institusi pengajian tinggi (IPT) bermotifkan Islamisasi, Nik Omar menegaskan pihak terbabit tidak memahami konsep dakwah.

“Sebahagian kita agak sensitif dengan kalimah dakwah sebagaimana Islamofobia, jadi kita nak memperjelaskan kepada umum bahkan kepada dunia, betapa kalimah dakwah tidak bermaksud untuk menghukum seseorang muslim ataupun kafir (bukan muslim).

“Bukan itu keutamaan kita. Keutamaan dalam dakwah termasuk di YADIM bukan untuk fokus kategori umat Islam ini (sama ada) dia mukmin atau fasik atau munafik ataupun berjiwa kafir, tidak. Itu pendekatan yang jauh daripada apa yang nabi Muhammad saw bawa.

“Kita nak perjelaskan kepada dunia akan nikmat kehidupan jika seseorang itu memahami Islam yang dibawa nabi Muhammad saw. Kita nak perjelaskan kepada dunia dengan saluran dakwah ini bahawa non-muslim juga apabila faham Islam yang sebenar, walaupun tidak menerima Islam sebagai sistem hidup, dia tetap boleh hidup dalam keadaan aman dan sejahtera,” kata Nik Omar menjelaskan isu yang pernah dijawab YADIM menerusi kenyataan akhbar sebelum ini.

Sebaliknya, Yang Dipertua YADIM itu menjelaskan RSY bertujuan memupuk suasana harmoni dalam kalangan mahasiswa berbilang kaum dengan menghormati intelektual pelajar sebagai individu yang mempunyai pemikiran dan pilihan sendiri.

Terdahulu, Nik Omar mengumumkan mengenai pencapaian YADIM pada tahun lalu, antaranya mengadakan pemantapan struktur organisasi,  meluaskan inisiatif dakwah dan kebajikan dan pengukuhan jaringan antarabangsa, termasuk menjalinkan kerjasama dengan Kesatuan Ulama Muslimin Sedunia.

Mengulas mengenai hala tuju YADIM pada 2020, Nik Omar berkata antara program dirancang adalah membangunkan pelan pembangunan dakwah komprehensif, mempelopori inisiatif pengkaderan dan latihan belia ke arah melahirkan Tekno Dai’e dan menggalakkan dialog silang budaya dalam negara.

Beliau berkata YADIM juga merancang menubuhkan pasukan Sukarelawan Ar-Rahmah di 222 kawasan Parlimen di seluruh negara, penganjuran Kembara Rahmah YADIM, pembangunan aplikasi pintar dakwah, pembangunan NGO-i dan mewujudkan kerjasama dakwah antarabangsa.

Antara yang dirancang bagi memperkukuh kerjasama dakwah antarabangsa adalah menganjurka Multaqa Ulama Sedunia 2020 pada hujung tahun ini yang akan menjadi platform bagi ulama dan sarjana Islam memperhalusi isu-isu dibangkitkan di Sidang Kemuncak Kuala Lumpur 2019 yang lalu. – AlHijrah Online/ Syed Azwan Syed Ali


TIGA SEKELUARGA NYARIS MAUT, KERETA TENGGELAM REDAH BANJIR

KEMAMAN: Tiga sekeluarga nyaris maut selepas kereta jenis Ford Ranger yang dinaiki mereka dihanyutkan dengan banjir, di bawah jambatan Lebuhraya Pantai Timur 2 (LPT 2), Chukai, pada jam 10.30 pagi tadi.

Ketua Polis Daerah Kemaman, Superitendan Hanyan Ramlan berkata, mereka dalam perjalanan dari Kuantan ke Mak Lagam dengan meredah banjir di jalan itu meskipun telah ditutup kepada lalu lintas.

Akibat dari kejadian tersebut, kereta yang dipandu rosak dan tenggelam dalam arus banjir itu.

Bagaimanapun, kesemua mangsa iaitu seorang lelaki dan dua perempuan berumur 20 hingga 40 tahun berjaya menyelamatkan diri.

Pihak polis dan bomba yang berada di lokasi turut membantu mangsa serta mengeluarkan kenderaan mereka dari banjir.—AlHijrah Online


Puas hati prestasi semasa FGV

KUALA LUMPUR – FGV Holdings Berhad (FGV) berjaya mengekalkan momentum penambahbaikan dalam pengeluaran hasil ladangnya pada bulan April 2019 berbanding tempoh sama tahun lalu.

Kejayaan itu berikutan hasil daripada pelan transformasi yang dilaksanakan sejak Oktober 2018.

Ketua Pegawai Eksekutif Kumpulan FGV, Datuk Haris Fadzilah Hassan berkata, syarikat itu menghasilkan sejumlah 382,548 metrik tan (MT) tandan buah segar (BTS) daripada 23 wilayah berbanding 358,527 MT yang dihasilkan pada tempoh sama tahun 2018, peningkatan sebanyak 6.7 peratus.

“Saya amat berpuas hati dengan prestasi semasa bahagian operasi dan ini merupakan hasil daripada kerjasama semua petugas khususnya di  peringkat ladang.

“Saya yakin momentum ini akan berterusan  sepanjang tahun sekali gus membantu kumpulan untuk mencatatkan keputusan yang lebih baik tahun ini,” kata dalam satu kenyataan di sini hari ini

Dalam  pada itu, pengeluaran minyak sawit mentah (MSM) FGV juga meningkat  sebanyak 11.6 peratus kepada 267,436 MT berbanding to 239,662 MT,  manakala pengeluaran isirung sawit juga naik 13.9 peratus kepada 71,316  MT berbanding 62,623 MT pada tempoh sama tahun 2018. – SINAR HARIAN


ISU PENDERAAN DI TASKA: POLIS SAHKAN MANGSA DIGIGIT KANAK-KANAK SEUSIA

PUTRAJAYA: Kecederaan seorang kanak-kanak yang dilaporkan digigit di sebuah taska di sini adalah selari dengan kesan gigitan kanak-kanak seusia.

Ketua Polis Daerah Putrajaya ACP A. Asmadi Abdul Aziz berkata perkara itu telah disahkan pegawai perubatan setelah kanak-kanak tersebut dirujuk ke Hospital Putrajaya untuk menerima rawatan.

Beliau berkata pihaknya menerima laporan yang dibuat seorang wanita berhubung beberapa kesan gigitan di tangan anaknya semasa dihantar ke taska berkenaan pada 10.26 malam, 5 Jan lepas.

Sehubungan itu, katanya satu kertas siasatan telah dibuka mengikut Seksyen 31(1)(a) Akta Kanak-Kanak 2001 dan semakan dengan pihak Jabatan Kebajikan Masyarakat (JKM) mendapati taska tersebut berdaftar dan mempunyai lesen sah.

“Pada mulanya kedua-dua pihak bersetuju untuk tuntutan ganti rugi terhadap kejadian, namun begitu sehingga kini tiada penyelesaian dapat dibuat oleh kedua-dua pihak,” katanya dalam kenyataan di sini hari ini.

Semalam, tular hantaran artikel bergambar yang dimuat naik menerusi akaun Facebook “EL Ameerah” berkaitan kecederaan yang dialami kanak-kanak perempuan berusia satu tahun semasa berada di sebuah taska.

Media turut melaporkan ibu kanak-kanak itu akan mengambil tindakan undang-undang terhadap taska tersebut yang didakwa mengabaikan anaknya yang ditinggalkan bersama beberapa orang kanak-kanak lain di sebuah bilik tanpa pengawasan.

A. Asmadi turut menggesa orang ramai supaya tidak membuat spekulasi dan tidak menularkan artikel tersebut kerana ia boleh mendatangkan ketidakharmonian serta mengganggu siasatan polis.–AlHijrah Online


Derita pelarian Syria tiada penghujung

LUBNAN – Jika bulan lalu mereka yang berlindung di utara Syria yang  bersempadan dengan Turki diuji dengan bencana banjir, kini satu lagi  musibah menimpa mereka.

Di Arsal, Lubnan lebih 50,000 pelarian Syria  sedang berdepan dengan maut selepas kawasan itu dilanda ribut dan salji.

Terbaru, seorang bayi dilaporkan meninggal dunia akibat suhu dingin melampau. – Syria Care – Malaysia


BANJIR: JAKIM, JAWI ADAKAN SOLAT HAJAT

KUALA LUMPUR: Umat Islam di seluruh negara diseru untuk terus berdoa dan bermunajat memohon perlindungan, keselamatan dan kesejahteraan negara daripada musibah banjir serta kemudahan dan kesegeraan penemuan mangsa.

Menteri di Jabatan Perdana Menteri (Hal Ehwal Agama) Datuk Mohd Na’im Mokhtar berkata, beliau telah meminta Jabatan Kemajuan Islam Malaysia (JAKIM) untuk mengadakan solat hajat di tiga buah masjid utama seliaan JAKIM iaitu Masjid Negara, Kuala Lumpur, Masjid Putra dan Masjid Tuanku Mizan Zainal Abidin, Putrajaya.

“Selain itu, pihak Jabatan Agama Islam Wilayah Persekutuan (JAWI) juga akan bekerjasama untuk turut mengadakan Solat Hajat di masjid-masjid dan surau-surau Wilayah Persekutuan,” katanya dalam kenyataan hari ini.

Tambah Mohd Na’im beliau amat bersimpati dan berdukacita dengan situasi banjir terkini dan berharap mereka yang terlibat mengambil langkah berwaspada serta sentiasa mematuhi arahan pihak berkuasa demi keselamatan diri dan keluarga masing-masing.

Mangsa banjir juga katanya diharap sentiasa tabah dan sabar dengan ujian yang menimpa.

Beliau turut mendoakan urusan seluruh anggota keselamatan, jentera barisan hadapan, sukarelawan dan semua pihak dipermudahkan Allah SWT. – AlHijrah Online


3 MAUT, LEBIH 800 CEDERA DALAM GEMPA BUMI DI IRAN

TEHRAN: Sekurang-kurangnya tiga orang terbunuh manakala lebih 800 lagi cedera selepas gempa bumi berukuran 5.9 pada skala Richter melanda barat laut Iran.

Kira-kira 60 mangsa yang mengalami kecederaan serius telah menjalani rawatan di hospital berdekatan dan keadaan mereka dilaporkan stabil, menurut penyiar IRIB memetik pihak berkuasa kesihatan tempatan.

Pusat gempa berada di bandar Choi di Wilayah Azerbaijan Barat, lapor media Iran pada malam Sabtu.

Gegaran itu turut menyebabkan kerosakan pada bangunan kediaman di bandar Choi dan di beberapa kawasan di wilayah dekat dengan sempadan Turki.

Menurut Pusat Penyelidikan Geo Potsdam, gempa itu berlaku pada kedalaman 10 kilometer pada sekitar 9.44 malam (1814 GMT) pada Sabtu dan sebanyak 12 gegaran susulan turut direkodkan, lapor Agensi Akhbar Jerman (dpa).

Lebih 70,000 keluarga terpaksa bermalam di luar rumah dalam keadaan cuaca sejuk.–AlHijrah Online


LELAKI CEDERA POKOK HEMPAP KERETA DI GUNUNG JERAI

ALOR SETAR: Seorang lelaki cedera ringan apabila kereta dinaikinya dihempap sebatang pokok yang tumbang di Gunung Jerai dekat Yan hari ini.

Pegawai Operasi Balai Bomba dan Penyelamat (BBP) Guar Chempedak Pegawai Bomba Kanan II Mohd Sharifuddin Yaakob berkata pihaknya menerima panggilan berhubung kejadian pada 6.55 petang.

“Maklumat awal yang diterima, sebatang pokok telah tumbang dan menghempap kereta dinaiki seorang lelaki berusia 27 tahun.

“Mangsa berjaya keluar sendiri dari kenderaannya sebelum kehadiran anggota bomba. Mangsa kemudian diberikan rawatan awal sebelum dibawa ke Hospital Yan,” katanya dalam satu kenyataan.

Mohd Sharifuddin berkata kerja pembersihan termasuk memotong pokok yang tumbang itu sedang giat dilakukan.

Dalam pada itu, Pegawai Pertahanan Awam Daerah Yan Lt (PA) Muhammad Zul Izzi Zulkifli memaklumkan daerah Yan mengalami hujan sejak pagi tadi dan kemudian hujan lebat pada 4.30 petang manakala hujan renyai pada malam ini.

Dalam pada itu, Ketua Polis Daerah Yan DSP Shahnaz Akhtar Haji berkata mangsa Muhammad Alif Najmi Marzuki yang memandu kereta itu cedera pada bahagian dada kanan selepas tertusuk dahan pokok yang tumbang itu dan dia dibawa ke Hospital Sultan Abdul Halim, Sungai Petani untuk mendapatkan rawatan lanjut.

“Siasatan awal, kereta yang dipandu Muhammad Alif Najmi ini bersama rakannya Nurain Muhammad Nasir, 26, dalam perjalanan dari puncak Gunung Jerai menuju ke kaki gunung. Ketika tiba di lokasi kejadian iaitu kira-kira 3.9 kilometer dari kaki gunung, sebatang pokok tumbang dan menghempap kereta itu.

“Mangsa wanita yang mengalami kecederaan ringan itu dibawa ke Hospital Yan dan keadaannya stabil,” katanya.–AlHijrah Online


PM UMUM PARLIMEN BUBAR HARI INI

KUALA LUMPUR: Perdana Menteri Datuk Seri Ismail Sabri Yaakob mengumumkan bahawa Parlimen akan dibubarkan berkuatkuasa hari ini untuk memberi laluan kepada Pilihan Raya Umum ke-15.

Beliau membuat pengumuman itu secara langsung pada jam 3 petang tadi.

Menurut Ismail Sabri, beliau pada tengah hari semalam telah menghadap Yang di Pertuan Agong Al-Sultan Abdullah Ri’ayatuddin Al-Mustafa Billah Shah dan menyembah warkah permintaan kepada baginda mengenai pembubaran Parlimen Ke-14.

“Selaras dengan Perkara 40(2)(b) dan Perkara 55(2) Perlembagaan Persekutuan, Kebawah Duli Yang Maha Mulia Seri Paduka Baginda Yang di-Pertuan Agong, telah bertindak menurut budi bicara Baginda dengan memperkenankan permintaan saya, supaya Parlimen Ke- 14 dibubarkan pada hari ini, Isnin 10 Oktober 2022,” katanya.

Beliau dalam pada itu mengesyorkan ketua-ketua Kerajaan Negeri kecuali Kerajaan Sabah, Sarawak, Melaka dan Johor supaya mengambil tindakan sewajarnya, bagi membubarkan Dewan Undangan Negeri (DUN) masing-masing pada tarikh yang sama dengan Pilihan Raya Umum Peringkat Parlimen.

Katanya ia wajar dilaksanakan serentak bagi memastikan rakyat tidak terbeban, selain kelancaran proses demokrasi serta menjimatkan kos.

“Penetapan tarikh-tarikh hari penamaan calon, dan hari mengundi serta urusan-urusan lain yang berkaitan, adalah tertakluk kepada keputusan Suruhanjaya Pilihan Raya (SPR),” katanya. – AlHijrah Online


EMPAT KANAK-KANAK SYRIA MAUT DIBOM DALAM PERJALANAN PULANG DARI SEKOLAH

SYRIA: Empat kanak-kanak yang dalam perjalanan pulang dari sekolah terbunuh akibat satu serangan bom tentera rejim, di sebuah bandar di Idlib, pada pagi Isnin.

Lapor AFP, serangan itu menyasarkan bandar Maarat al-Naasan yang berada di kawasan luar bandar utara wilayah Idlib.

Bandar tersebut terletak di barisan hadapan antara rejim dan pemberontak, yang juga menempatkan tempat pemerhatian Turki di pinggir bandar berkenaan.

Badan Pemerhati Hak Asasi Manusia Syria berkata tidak dapat dipastikan mengapa serangan bom oleh rejim itu menyasarkan bandar tersebut.

Pada 12 Februari lalu, tentera rejim telah menembak enam orang di bandar yang sama, yang juga melibatkan dua wanita dan dua kanak-kanak maut.

Peperangan di Syria telah membunuh kira-kira setengah juta orang dan menyebabkan berjuta-juta lagi kehilangan tempat tinggal.–AlHijrah Online


SULTAN OMAN MENINGGAL DUNIA

Sultan Oman, Sultan Qaboos bin Said meninggal dunia petang Jumaat, demikian menurut media tempatan awal pagi ini.

Arab News yang memetik laporan agensi Reuters berkata, Sultan Qaboos , 79, memerintah negara di Teluk Arab itu sejak mengambil alih tampuk pemerintahan pada 1970 melalui rampasan kuasa aman.

Beliau tidak mempunyai pewaris dan tidak mengumumkan penggantinya sebelum ini.

Statut 1996 menjelaskan yang keluarga diraja perlu memilih pengganti dalam tempoh tiga hari selepas kekosongan kerusi sultan.

Jika keluarga diraja gagal menamakan pengganti,  majlis dianggotai pegawai tertinggi tentera dan keselamatan, ketua-ketua hakim mahkamah tinggi dan ketua dewan rakyat dan ketua dewan negara, akan mengangkat bakal pengganti yang secara rahsia telah dipilih sultan dalam surat wasiatnya. — Terjemahan AlHijrah Online


JABATAN KESIHATAN KEDAH NAFI DAKWAAN PELAJAR MENINGGAL DUNIA AKIBAT VAKSIN

ALOR SETAR: Jabatan Kesihatan Negeri (JKN) Kedah menafikan dakwaan seorang pelajar perempuan di Baling, Kedah, meninggal dunia akibat suntikan vaksin COVID-19.

Pengarahnya, Dr Othman Warijo berkata, pihaknya sudah membuat siasatan segera berkenaan perkara tersebut dan mendapati dakwaan itu tidak benar.

Menurutnya, hasil siasatan mendapati individu tersebut merupakan pelajar lepasan Sijil Pelajaran Malaysia (SPM) sekali gus bukan lagi pelajar sekolah.

“Allahyarham telah menerima satu dos suntikan vaksin COVID-19 pada 5 September lalu di Pusat Pemberian Vaksin (PPV) Dewan Tun Abdul Razak, Baling.

“Gadis itu mengadu sakit perut pada 19 September dan telah diberi rawatan di Hospital Baling, namun selepas 20 hari divaksin, gadis tersebut dibawa semula ke hospital tersebut kerana tidak sedarkan diri,” katanya.

Tambah Othman, tahap kesihatan gadis itu merosot teruk dan kemudiannya disahkan meninggal dunia sebelum jenazahnya dibawa ke Hospital Sultanah Bahiyah (HSB), di sini bagi bedah siasat.

Hasil bedah siasat mendapati gadis tersebut meninggal dunia akibat ‘ruptured aortic aneurysm’ dan tiada kaitan dengan suntikan vaksin COVID-19.

Sebelum ini, tular di media sosial berkenaan seorang pelajar perempuan di daerah Baling meninggal dunia selepas menerima suntikan vaksin COVID-19.

Othman menasihati masyarakat umum supaya elakkan daripada mempercayai serta menyebarkan berita yang tidak sahih di samping mendapatkan maklumat yang sahih berkaitan vaksin dan jangkitan COVID-19.–AlHijrah Online


KORONAVIRUS: PETA DIGITAL BANTU PENDUDUK KOREA SELATAN DAPATKAN MAKLUMAT TERKINI

SEOUL: Peta dalam talian yang menunjukkan bagaimana novel koronavirus merebak di seluruh negeri kini tular di Korea Selatan, lapor agensi berita Yonhap.

Laman web itu menunjukkan angka terbaru kes disahkan dan disyaki. Garis dan bulatan  ditandakan dengan warna berlainan, menunjukkan 15 orang yang telah didiagnosis dengan virus itu dan bagaimana mereka telah mengembara ke seluruh negeri.

Mula dilancarkan pada 30 Jan selepas Korea Selatan mengesahkan enam kes jangkitan, laman web itu telah menarik hampir lapan juta pengguna Internet hanya lima hari selepas diperkenalkan, kata Lee Dong-hoon dalam temu bual radio dengan MBC.

Lebih mesra pengguna, peta itu membolehkan orang ramai mengetahui kawasan yang terjejas dengan koronavirus.

Pengguna juga boleh mendapatkan maklumat hospital dan pusat kesihatan yang boleh dikunjungi pesakit.

Menggunakan data kerajaan dan akademik dari Korea Selatan, China dan Amerika Syarikat serta Pertubuhan Kesihatan Sedunia, laman web itu turut memaparkan kes yang disyaki dan disahkan di dalam dan luar negara. — BERNAMA


GEMPA BUMI: ANGKA KEMATIAN DI SYRIA, TURKIYE HAMPIR 10,000

ALEPPO: Sekurang-kurangnya 2,530 orang terbunuh dan lebih 4,500 lagi cedera di Syria dalam siri gempa bumi kuat yang berpusat di selatan Turkiye pada Isnin, berdasarkan data terkini yang dikumpul oleh Pertahanan Awam Syria, Rangkaian Hak Asasi Manusia dan sumber kesihatan tempatan.

Menurut Kementerian Kesihatan Syria sekurang-kurangnya 1,250 orang terbunuh dan 2,045 yang lain cedera di wilayah Aleppo, Latakia, Hama dan Tartus, lapor Agensi Anadolu.

Sementara itu, di kawasan yang dikawal oleh pembangkang di barat laut Syria, sekurang-kurangnya 1,280 orang dilaporkan terbunuh dan lebih 2,600 yang lain cedera.

Sebahagian besar bangunan di kawasan yang dikuasai pembangkang di utara Syria juga musnah atau rosak.

Di Turkiye, sekurang-kurangnya 7,108 orang terbunuh dan 40,910 yang lain cedera setakat ini.

Lebih 96,670 anggota pasukan mencari dan menyelamat sedang menjalankan operasi di lapangan, menurut kenyataan Pengurusan Bencana dan Kecemasan (AFAD).

Selain pasukan penyelamat, selimut, khemah, makanan, dan pasukan sokongan psikologi turut dihantar ke kawasan yang terjejas.

Sebanyak 70,818 khemah didirikan untuk menempatkan mangsa yang terselamat. Sebanyak 5,434 kenderaan termasuk jengkaut, traktor dan jentolak turut dihantar ke kawasan bencana.

Turkiye pada Selasa mengisytiharkan darurat selama tiga bulan di 10 wilayah – Adana, Adıyaman, Diyarbakir, Gaziantep, Hatay, Kahramanmaras, Kilis, Malatya, Osmaniye dan Sanliurfa untuk memastikan misi mencari dan menyelamat berjalan lancar.

“Kami berhadapan satu daripada bencana terbesar, bukan sahaja dalam sejarah Turkiye bahkan di dunia,” kata Presiden Recep Tayyip Erdogan pada Selasa.–AlHijrah Online


SEORANG WARGA ASING DITAHAN CUBA SOGOK POLIS

KUALA LUMPUR: Seorang pemandu lori warga asing ditahan selepas cuba menyogok anggota Unit Kereta Peronda Polis (MPV).

Ketua Jabatan Pencegahan Jenayah dan Keselamatan Komuniti Datuk Azman Ayob berkata sogokan itu bagi mengelak dari disaman atas kesalahan tidak berhenti di lampu isyarat merah dan tiada lesen memandu kelas E.

“Kejadian yang berlaku di ibu kota pada 21 Jun 2021 telah menyebabkan penahanan seorang pemandu lori warga asing dan kes disiasat di bawah Seksyen 214 KK & Seksyen 15(1) (c) Akta Imigresen.

“Kejayaan ini menunjukan amalan integriti sentiasa dititikberatkan bagi semua warga Polis Diraja Malaysia (PDRM) dalam menjalankan penugasan seharian,” katanya dalam kenyatan hari ini.

Azman berkata orang ramai dinasihatkan agar mematuhi undang-undang yang telah ditetapkan dan hormati hak serta keselamatan pengguna jalanraya yang lain.

Amaran keras juga diingatkan beliau kepada orang ramai yang mencuba untuk memberi rasuah kepada pihak polis yang sedang menjalankan tanggungjawab mereka. — AlHijrah online


KANAK-KANAK 3 TAHUN DITEMUI LEMAS

TAWAU: Kanak-kanak lelaki berusia tiga tahun yang terjatuh dari jambatan ke dalam Sungai Tawau di Kampung Jawa Lanut semalam, ditemukan lemas pada 8.19 pagi hari ini.

Ketua Balai Bomba dan Penyelamat Tawau Julius John Stepen berkata, pihaknya menemui mayat Mohd Alif Amuddin tersangkut di akar kayu di tepi sungai, kira-kira 600 meter dari lokasi mangsa dilaporkan terjatuh.

“Kami menyambung operasi mencari dan menyelamat (SAR) mangsa pada 8 pagi dan selepas beberapa minit operasi bermula, salah seorang anggota SAR ternampak mayat mangsa di pokok bambu di tepi sungai,” katanya kepada Bernama.

Menurut Julius, mayat mangsa diserahkan kepada pihak polis untuk tindakan lanjut.

Semalam dilaporkan pihak bomba menerima panggilan kecemasan berhubung kejadian itu pada 2.45 petang dan operasi SAR terus dijalankan sebelum ditangguhkan pada 6.06 petang.

Sementara itu bapa mangsa, Amuddin Mustapah, 40, berkata ketika kejadian mangsa bersama tiga kanak-kanak lain bermain di rumah datuknya yang berdekatan sungai.

“Namun ketika bermain saya difahamkan Alif tergelincir dari tepi jambatan dan masuk ke dalam sungai, kawan-kawannya yang melihat kejadian meminta bantuan orang ramai,” katanya sambil menahan sebak.

Sebelum kejadian, Amuddin berkata, anaknya yang merupakan kanak-kanak yang aktif dan petah bercakap itu meminta izin untuk bermain di rumah datuknya yang terletak kira-kira satu kilometer dari rumah mereka. –AlHijrah Online


KELAS KAFA UNTUK PELAJAR DI TV ALHIJRAH

PUTRAJAYA: Slot Kelas Al-Quran dan Fardu Ain (KAFA) bakal disiarkan setiap hari di TV AlHijrah bagi menjamin pendidikan agama di kalangan pelajar terutama di peringkat sekolah rendah.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata pihaknya mengambil maklum tentang kerisauan ibu bapa berkenaan kelas KAFA anak-anak mereka.

“Pendidikan keagamaan dan nilai murni kepada anak-anak sentiasa menjadi keutamaan kami.

“TV AlHijrah di zaman saya adalah TV pendidikan, tarbiah, hiburan Islami dan ilmiah untuk seisi keluarga,” katanya menerusi ciapan di laman Twitter @drzul_albakri.

Tambahnya rancangan pendidikan agama itu akan dilaksanakan agensi di bawah kementeriannya melalui kerjasama Jabatan Kemajuan Islam Malaysia (JAKIM), Jabatan Agama Wilayah Persekutuan (JAWI) serta TV AlHijrah.

Makluman lebih lanjut berhubung slot pendidikan itu katanya akan dimaklumkan dalam masa terdekat.

Sementara itu Ketua Pegawai Eksekutif TV AlHijrah, Namanzee Harris berkata slot pendidikan itu akan dapat membantu pelajar dari kumpulan B40 terutama yang mempunyai masalah capaian internet yang terhad.

“Pendidikan atas talian sangat penting, namun kita masih perlu perakui, capaian masih belum sepenuhnya.

“TV AlHijrah akan melaksanakan kelas KAFA yang mana murid dan pelajar boleh tonton setiap hari selama setengah jam dan ulangan hari sama bagi subjek tersebut.

“Doakan usaha kami,” katanya kepada AlHijrah Online.

Menurutnya slot pendidikan itu akan disiarkan setiap hari Isnin hingga Ahad pada jam 4.30 petang dan ulangan pada hari sama jam 6.30 petang.

Ujarnya pada hari Isnin slot pendidikan itu akan menyiarkan mengenai Akidah dan Ibadah, Selasa pula mengenai Sirah, Rabu pendidikan Jawi dan Khat, Khamis pendidikan Adab, dan Jumaat pengajian Lughatul Quran.

Pada Sabtu pula slot pendidikan KAFA akan menyiarkan Penghayatan Cara Hidup Islam, manakala Ahad pula mengenai Amali Solat dan Bidang Quran. — AlHijrah Online


POTONGAN CUKAI BERGANDA BAGI MAJIKAN TANGGUNG KOS SARINGAN COVID-19

PUTRAJAYA: Menteri Kewangan, Tengku Datuk Seri Zafrul Tengku Abdul Aziz mengumumkan majikan yang menanggung kos saringan COVID-19 akan mendapat potongan cukai berganda bagi bayaran kos saringan pekerja yang dibuat sepanjang tahun ini.

“Individu juga boleh mendapat pengecualian cukai bagi kos saringan,” katanya pada taklimat media mengenai pakej bantuan Perlindungan Ekonomi dan Rakyat Malaysia (PERMAI), hari ini.

Tambahnya, Pertubuhan Keselamatan Sosial (PERKESO) akan menanggung kos saringan bagi pekerja asing yang berada di zon merah.

Bagi program i-Sinar, Kumpulan Wang Simpanan Pekerja (KWSP) bersetuju untuk menjadi pemudahcara, dengan setakat ini hanya satu peratus permohonan tidak diluluskan, kata Tengku Zafrul.

Mengenai moratorium, beliau berkata kadar kelulusan adalah lebih 95 peratus  untuk individu manakala bagi perusahaan kecil dan sederhana (PKS), kelulusannya adalah 99 peratus.

“Kita perlu bantu yang paling terkesan. Kalau dibuka kepada semua, sumber tidak akan mencukupi. Lebih baik menyokong yang benar-benar memerlukan daripada menyediakan bantuan menyeluruh merangkumi mereka yang tidak memerlukannya,” katanya.

–AlHijrah Online


WASPADA JIKA TAWARAN BADAL HAJI TERLALU MURAH

KUALA LUMPUR: Rakyat Malaysia diingatkan supaya berwaspada dan membuat semakan apabila menerima tawaran perkhidmatan badal haji dengan harga terlalu rendah berbanding harga pasaran bagi mengelak menjadi mangsa penipuan.

Petugas Operasi Tanah Suci MKM Ticketing Travel & Tours Sdn Bhd, Mukhtar Abdul Latiff, berkata permit haji untuk perkhidmatan badal haji yang dilaksanakan oleh individu yang tidak menetap di Makkah sudah mencecah RM13,000 dan ia tidak termasuk kos-kos lain.

“Tasrih haji (permit) sahaja harganya RM13,000, kerana semasa musim Haji seperti di Arafah, Muzdalifah, semua (kawasan) ada polis atau tentera jaga. Mereka (yang menawarkan perkhidmatan badal haji) hanya boleh masuk ke kawasan-kawasan ini jika ada permit, dan kos ini tidak termasuk makan, minum dan pengangkutan.

“Kalau ikut (pengiraan) keseluruhan, kos badal haji termasuk permit mencecah RM15,000 hingga RM16,000. Jadi kalau ada pihak yang mahu lakukan badal haji, contohnya di Malaysia, dengan kos RM15,000, maka kita faham beliau lakukan haji ada permit,” katanya ketika dihubungi Bernama, hari ini.

Katanya, petugas badal haji yang tidak perlu permit haji kerana menetap di Makkah pun tidak akan mengambil upah untuk melaksanakan badal haji jika harga yang ditawarkan hanya RM1,000 apatah lagi jika lebih murah daripada itu kerana kos yang perlu mereka tanggung.

“Walaupun mereka (petugas) tidak perlu permit, mereka tetap tidak akan ambil upah RM800 atau RM1,000. Contoh seperti dari Mina ke Arafah sahaja, satu kereta sudah ambil tambang 600 rial (RM745.31) kerana musim haji yang menyebabkan kosnya naik terlalu tinggi.

“Minimum (bayaran) yang logik mereka akan ambil mungkin sekitar RM4,000 hingga RM5,000, tetapi kalau atas daripada paras harga itu, ia lebih bagus. Masyarakat kalau mahu lihat jika ada unsur penipuan…perkara yang paling mudah untuk lihat adalah pada harga badal haji ini,” katanya.

Mukhtar berkata masyarakat perlu cakna dalam memilih petugas badal haji yang dipercayai bagi melaksanakan ibadah itu dan bukan hanya memilih perkhidmatan murah sahaja.

Sementara itu, seorang kakitangan swasta, Mohd Khairul Hafiz, 31, berkata beliau pernah ditawarkan untuk melaksanakan badal haji serendah RM1,200 untuk arwah bapanya, namun beliau menolak kerana  khuatir akan menjadi mangsa sindiket penipuan.

“Saya terjumpa promosi upah haji RM1,200 itu di Facebook dan apabila menghubungi pihak terbabit, saya dapat rasakan ada sesuatu yang tidak kena…tiada sebarang maklumat mengenai agensi berkenaan, malah tiada sebarang bukti bagi operasi sebelum ini,” katanya.

Pada 20 Mei lalu, Tabung Haji (TH) menyarankan agar orang ramai berwaspada dan berhati-hati dengan badal haji atau upah haji oleh agensi pelancongan mahupun individu tertentu.

TH memaklumkan tawaran badal haji sekitar RM1,000 hingga RM3,500 disifatkan terlampau murah jika dibandingkan dengan kos permit dan perbelanjaan yang perlu ditanggung untuk menunaikan ibadah haji.

Semalam, Menteri di Jabatan Perdana Menteri (Hal Ehwal Agama), Datuk Mohd Na’im Mokhtar turut menasihati umat Islam yang menjadi mangsa penipuan badal haji untuk membuat laporan polis memandangkan kes itu masih berlaku.–AlHijrah Online


KES KEMATIAN ADIB : PDRM TUNGGU ARAHAN PEGUAM NEGARA – KPN

PUTRAJAYA: Polis Diraja Malaysia (PDRM) masih menunggu arahan lanjut daripada Peguam Negara Tan Sri Tommy Thomas berhubung siasatan kes kematian anggota bomba Muhammad Adib Mohd Kassim.Ketua Polis Negara Tan Sri Abdul Hamid Bador berkata pihaknya sehingga kini masih belum menerima sebarang arahan lanjut.“PDRM tidak menerima (arahan) rasmi. Jadi, apabila kami menerimanya, kami akan menyemak dan lihat apa yang akan PDRM lakukan,” katanya ringkas selepas sidang media pelancaran Dasar Keselamatan dan Ketenteraman Awam (DKKA) Kementerian Dalam Negeri (KDN) di Kompleks KDN, di sini.Semalam, Ketua Penolong Pengarah Bahagian Pendakwaan dan Undang-Undang D5 Jabatan Siasatan Jenayah (JSJ) Bukit Aman SAC Mior Faridalatrash Wahid berkata PDRM akan memanggil semula individu yang pernah ditahan berhubung siasatan kes kematian anggota bomba Muhammad Adib sekiranya mendapat petunjuk baharu. Sebelum ini, polis menahan 12 individu untuk membantu siasatan kes ini dan mereka dibebaskan dengan jaminan polis.Jumaat lepas Mahkamah Koroner Shah Alam memutuskan kematian Muhammad Adib, yang parah dalam rusuhan ketika kekecohan di tapak Kuil Sri Maha Mariamman, USJ 25, Subang Jaya, dekat sini, tahun lepas, adalah akibat perbuatan jenayah yang dilakukan lebih dua atau tiga individu tidak diketahui.Susulan itu, PDRM akan mengambil tindakan sewajarnya untuk menyiasat dan mengenal pasti pihak yang terbabit dalam kematian Muhammad Adib. — BERNAMA


SELANGOR SETUJU NYAH RAHSIA LAPORAN INSIDEN TANAH RUNTUH BATANG KALI

SHAH ALAM: Kerajaan Selangor bersetuju untuk nyah rahsia laporan penuh kejadian insiden tanah runtuh di tapak perkhemahan Father’s Organic Farm, Batang Kali, yang berlaku pada Disember tahun lalu.

Menteri Besar Datuk Seri Amirudin Shari berkata persetujuan tersebut, merupakan hasil daripada keputusan Majlis Mesyuarat Kerajaan Negeri (MMKN) semalam dan dokumen tersebut akan diserahkan semula kepada Agensi Pengurusan Bencana Negara (NADMA), untuk tindakan selanjutnya.

“Kita akan kembalikan laporan itu kepada NADMA untuk mereka memaparkan di laman web atau diagihkan kepada mereka yang memerlukan,” katanya ketika ditemui pemberita di sini hari ini.

“(Berhubung saranan atau tindakan lanjut) itu akan dibuat pihak berkuasa, sebab laporan itu sangat teknikal dan itu dipaparkan di laman web NADMA untuk perhatian semua pihak, dan mereka boleh mengambil tindakan selanjutnya.

“Namun, yang jelas ialah ia merupakan laporan teknikal menjelaskan bagaimana berlakunya peristiwa itu,” katanya.

Amirudin berkata nama pemilik tapak perkemahan juga terdapat pada laporan tersebut, dengan beberapa kawasan terjejas ialah milik perhutanan dan rizab jalan.

Tragedi 16 Dis 2022, pada kira-kira 2.30 pagi itu, membabitkan 92 mangsa, dengan 61 daripadanya terselamat manakala 31 lagi terkorban, selepas berlaku runtuhan tanah hingga menimbus kawasan perkhemahan Father’s Organic Farm di Batang Kali.–AlHijrah Online


WINDOW SHOPPING BAIK UNTUK KESIHATAN?

Berita baik untuk wanita. Window shopping di pusat membeli belah adalah digalakkan, malah memberi manfaat untuk kesihatan.

“Kalau kita window shopping di pusat beli belah selama sejam bersamaan dengan 5,000 langkah (berjalan kaki).

“5,000 langkah itu pula mampu membakar antara 100 hingga 150 kalori dalam badan. Kalau berjalan dua, tiga jam di pusat membeli belah secara puratanya, kita boleh bakar lebih 300 kalori dalam badan.

“Ini aktiviti sihat,” demikian kata jurulatih kesihatan, Syahizwan Tahar atau lebih dikenali dengan panggilan Coach Prazo selepas sesi perkongsian kesihatan sempena Kempen Kesedaran Kesihatan TV AlHijrah 2019 #IAmHealthy di Aras Studio Pusat Penyiaran Digital TV AlHijrah di sini hari ini.

Turut hadir hadir Ketua Pegawai Eksekutif TV AlHijrah, Namanzee Harris, barisan pengurusan dan kakitangan TV AlHijrah yang turut menyertai sesi senaman ringan dikendalikan Coach Prazo pagi tadi.

Coach Prazo berkata aktiviti berjalan kaki, termasuk ketika berada di pusat membeli belah adalah aktiviti baik untuk kesihatan dan perlu digalakkan.

Secara lazimnya setiap individu itu mempunyai keperluan kalori berbeza.

Seorang lelaki memerlukan antara 1,200 hingga
1,500 kalori setiap hari dan wanita pula memerlukan antara 1,000 hingga 1,200
kalori sehari.

“Setiap hidangan nasi lemak mempunyai sekitar 400 kalori. Jika kita mahu membakar kalori nasi lemak (400 kalori) kita boleh melakukannya dengan berbasikal selama sejam, ataupun melakukan aktiviti kerja rumah selama dua jam setengah,” jelas Coach Prazo.

Dalam sesi perkongsiannya dengan kakitangan TV
AlHijrah, Coach Prazo turut ditanya mengenai senaman waktu malan yang didakwa
sesetengah pihak boleh membahayakan kesihatan.

Jawapan beliau agak menarik dan ia berbunyi begini, “bagaimana jika individu itu hanya ada masa waktu malam untuk bersenam/bersukan”.

Menurut beliau, senaman waktu malam boleh dilakukan tetapi dengan persediaan.

“Badan jangan terlalu letih. Jangan makan makanan dengan lemak tinggi kerana kolestrol (lemak) itulah yang menyekat pembuluh darah kita. Itu yang menyebabkan masalah kepada kita,” kata Coach Prazo.

Kempen Kesihatan TV AlHijrah turut dimeriahkan dengan reruai (booth) jualan makanan, Kaunter Tabung Haji (TH), Kaunter Perkeso, Pemeriksaan Saringan HPV Kanser Serviks oleh Klinik Kesihatan Tanglin dan Pemeriksaan Kesihatan oleh KPJ Rawang.

Ia bermula jam 9.30 pagi dengan sesi senaman ringan bersama Coach Prazo dari HitFatX hingga jam 3 petang.

Pemeriksaan kesihatan KPJ Rawang, antara lain merangkumi pemeriksaan  tahap glukos, tekanan darah, berat badan (BMI), pemeriksaan kolestrol, asid urid dan pemeriksaan telinga.

Antara acara yang menarik perhatian kakitangan TV AlHijrah ialah taklimat asas pertolongan cemas CPR yang turut disertai kakitangan bilik berita dan tim produksi.

Apa yang pasti, pihak pengurusan TV AlHijrah perlu meneruskan kempen kesihatan sebegini untuk kebaikan kakitangan bertugas.

Petugas yang sihat tubuh badannya, tentunya petugas yang produktif untuk syarikat!

“Bukan semua orang ada masa untuk buat pemeriksaan kesihatan, jadi program macam ini (Kempen Kesihatan TV AlHijrah) harus diteruskan,” kata Penerbit Program Assalamualaikum, Hanan Mohd Said.

Hanan yang turut mengambil kesempatan melakukan saringan HPV pagi tadi menyifatkan kempen kesihatan hari ini menambah pengetahuan kakitangan dalam soal kesihatan.

Pun begitu, penulis berpendapat, sekalipun Coach Prazo menyatakan aktiviti window shopping sebagai baik untuk kesihatan, namun ia mungkin tidak baik untuk kantung kelompok suami jika bertukar menjadi aktiviti membeli belah.

Bak kata pepatah Melayu, hanya jauhari mengenal manikam. Hanya suami mengenal isteri tersayang. – AlHijrah Online/Syed Azwan Syed Ali


RUMAH PANGSA JADI TEMPAT SEMBUNYI AL-QURAN TIADA KELULUSAN KDN

BUTTERWORTH: Kementerian Dalam Negeri (KDN) menyerbu sebuah rumah pangsa yang dijadikan stor penyimpanan Al-Quran tanpa kelulusan Lembaga Pengawalan dan Pelesenan Pencetakan Al-Quran (LPPPQ) KDN pada 9 Januari lepas.

Dalam serbuan di Taman Alma , Bukit Mertajam itu sebanyak 1,907 naskah Al-Quran dan 2,060 bahan Al-Quran bernilai RM160,000 berjaya dirampas.

Setiausaha Bahagian Penguatkuasaan dan Kawalan KDN, Nik Yusaimi Yussof berkata dalam serbuan itu, seorang lelaki berusia 40-an yang dipercayai penjaga premis berkenaan ditahan bagi membantu siasatan.

“Kita dapati premis yang diperiksa tersebut telah melakukan aktiviti pengedaran, penjualan Al-Quran dan bahan Al Quran sebagai sumber pendapatan utama dan telah menjalankan aktiviti ini sejak tahun 2022 hingga sekarang,” katanya pada sidang akhbar di Pejabat KDN Pulau Pinang, di Butterworth hari ini.

Nik Yusaimi berkata, Al-Quran tanpa kelulusan itu dibimbangi kandungannya menyalahi sama ada dari segi ayat, baris dan boleh menyebabkan umat Islam salah membaca dan berlainan maksud.

Ujarnya, naskah Al-Quran yang dirampas itu didapati terdapat kandungannya yang turut dieja dalam tulisan rumi sedangkan Majlis Fatwa Kebangsaan sebelum ini sudah mengharamkan sebarang ejaan ayat suci Al-Quran dalam tulisan rumi.

Selain itu, siasatan juga mendapati Al-Quran yang dirampas tidak mengikut resam Uthmani yang ditetapkan oleh kerajaan Malaysia.

Siasatan turut mendapati kesemua naskah dan bahan Al-Quran itu dipercayai dibawa masuk dari Indonesia sebelum dijual menerusi platfom dalam talian, infak dan diedarkan di seluruh negara.

Nik Yusaimi berkata, semua rampasan dibuat kerana ia melibatkan kesalahan Akta Pencetakan Teks Al-Quran (APTQ) 1986 dan Akta Mesin Cetak dan Penerbitan (AMCP) 1984.

Jelasnya, tujuan Ops Mulia ini dijalankan adalah bagi membanteras pengedaran, penjualan Al-Quran dan bahan Al-Quran yang terdiri daripada pelbagai bentuk yang menyalahi APTQ 1986.

Mengulas lanjut, katanya terdapat 912 jenis terbitan al-Quran yang telah diluluskan KDN sebagai pilihan sama ada untuk dijual, dimiliki ataupun diedar di kalangan masyarakat.

Justeru pihaknya menyeru masyarakat agar tidak memilih nashkah Al-Quran yang tiada kelulusan dengan menyemak perakuan dan hologram KDN pada naskah Al-Quran terlibat. – AlHijrah Online


JEMAAH HAJI DINASIHAT TIDAK BERNIAGA, PROMOSI PRODUK DI HADAPAN KAABAH

PUTRAJAYA: Jemaah haji Malaysia dinasihatkan agar tidak menjalankan sebarang aktiviti perniagaan atau mempromosikan produk ketika berada di hadapan Kaabah, kata Menteri di Jabatan Perdana Menteri (Hal Ehwal Agama) Datuk Idris Ahmad.

Beliau berkata setiap jemaah yang juga ‘tetamu Allah’ seharusnya memanfaatkan tempoh berada di Tanah Suci untuk menjalankan ibadah haji agar mendapat haji yang mabrur (diterima Allah).

“Sepatutnya fokus kepada ibadah haji lebih-lebih lagi depan Kaabah, tempat mustajab untuk berdoa. Sepatutnya perkara seperti ini (berniaga dan promosi) tidak patut berlaku.

“Perbuatan seperti ini kadang-kadang boleh mengganggu jemaah haji lain untuk beribadah,” katanya kepada pemberita selepas menyampaikan Anugerah Perkhidmatan Cemerlang (APC) 2021 kepada 148 kakitangan agensi di bawah Menteri di Jabatan Perdana Menteri (Hal Ehwal Agama) di sini hari ini.

Tular di media sosial baru-baru ini seorang jemaah haji mempromosikan produk jualannya di hadapan Kaabah menerusi sebuah video berdurasi 43 saat.

Dalam ucapannya pada majlis tersebut, Idris mahu penjawat awam di bawah seliaannya membudayakan tiga konsep iaitu budaya kerja cemerlang, mencapai matlamat hala tuju pentadbiran dan amal jama’i (kerjasama) sebagai satu keluarga.

“Kita semua adalah duta agensi Islam, apa-apa jua yang kita lakukan akan memberikan kesan kepada wajah Islam,” katanya. – AlHijrah Online


POLIS SAHKAN PIHAK BERKUASA AUSTRALIA RAMPAS 336KG HEROIN DARI MALAYSIA KE BRISBANE

KUALA LUMPUR: Polis Diraja Malaysia (PDRM) mengesahkan Pihak Berkuasa Australia telah berjaya merampas 336 kilogram (kg) dadah jenis heroin yang dibawa masuk dalam sebuah kontena dari Malaysia ke Brisbane, Australia pada 13 Mac lepas.

Setiausaha PDRM Datuk Noorsiah Mohd Saaduddin berkata dadah berkenaan dianggarkan bernilai AUD268.8 juta (RM789.56 juta).

“Jabatan Siasatan Jenayah Narkotik Bukit Aman sedang menjalankan siasatan dengan berpandukan maklumat yang diterima dari pihak Polis Persekutuan Australia (AFP) sebelum mengambil sebarang tindakan lanjut,” katanya dalam kenyataan malam ini.

AFP dalam kenyataan minggu lepas memaklumkan Pasukan Sempadan Australia (ABF) berjaya mengesan dadah berkenaan disorok dalam dua blok konkrit simen yang masing-masing seberat 500kg.

Menurut kenyataan itu, semakan mendapati penghantaran berkenaan diisytiharkan sebagai aksesori panel solar dalam kontena yang tiba 13 Mac lepas di Pelabuhan Brisbane dari Malaysia.

Kenyataan itu memaklumkan pegawai ABF yang memeriksa kontena berjaya mengesan ratusan bungkusan tersembunyi di dalam blok konkrit simen berkenaan dan keputusan ujian ke atas bahan dalam bungkusan positif dadah jenis heroin.–AlHijrah Online


PENUNTUT IPT GUNA WANG PTPTN DITIPU SKIM CEPAT KAYA

KOTA BHARU: Akibat terpedaya skim cepat kaya pelaburan mata wang kripto, lebih 50 penuntut dari sebuah institut pengajian tinggi awam (IPTA) di Kota Bharu kerugian lebih RM200,000 apabila masing-masing membuat pelaburan di antara RM1,000 hingga lebih RM10,000 seorang.

Mereka membuat pelaburan selepas terpikat dengan janji manis dan keuntungan melebihi satu peratus sehari serta 30 peratus sebulan dan ada penuntut menggunakan wang Perbadanan Tabung Pendidikan Tinggi Nasional (PTPTN) untuk melabur.

Seorang penuntut yang hanya mahu dikenali sebagai Amir, 21, berkata, dia mula memasuki pelaburan membeli mata wang kripto itu apabila seorang pensyarahnya yang juga ketua pelaburan tersebut membuat iklan di dalam kumpulan Whatsapp pada Jun lalu.

Beliau mula memasukkan wang RM138 sebanyak lebih 10 kali ke lima akaun berbeza sehingga mengalami kerugian hampir RM4,000.

Lebih malang, beliau juga mengajak adiknya untuk turut membuat pelaburan dengan jumlah RM2,800 kerana percaya pelaburan itu memberi keuntungan selepas melihat akaunnya bertambah menjadi lebih RM9,000.

Walau bagaimanapun, beliau tidak sempat mengambilnya kerana laman sesawang tersebut hilang sejak 18 Oktober lalu.

“Kali terakhir saya tengok ada RM9,000 dan saya terpanggil nak ajak adik untuk sama-sama melabur. Kami gunakan wang simpanan PTPTN untuk pelaburan itu.

“Tapi sekarang kami dah hilang wang simpanan, nak makan pon perlu dicatu,” katanya.

Seorang lagi penuntut, Johan, 21, yang turut mengalami kerugian lebih RM2,000 apabila memasukkan wang berkenaan ke akaun pelaburan yang menggunakan beberapa nama syarikat.

Katanya, dia juga menyertai pelaburan itu pada Jun selepas tertarik dengan iklan oleh pensyarahnya yang menjanjikan keuntungan bagi setiap pelabur.

“Saya dan adik sertai pelaburan pada bulan Jun lalu dan kerugian saya sekitar RM1,300 manakala kerugian dia lebih RM100,” katanya.

Mereka semua telah tampil membuat laporan di balai polis Kota Bharu, Khamis lalu selepas laman sesawang pelaburan tersebut tidak dapat diakses sejak 18 Oktober lalu.

Sementara itu, Ketua Polis Kelantan Datuk Shafien Mamat ketika dihubungi berkata, dalam tempoh 18 Oktober sehingga semalam, pihaknya menerima sebanyak 21 laporan polis berhubung pelaburan mata wang kripto daripada mangsa.

Katanya, jumlah kerugian yang dilaporkan hampir RM900,000 di mana membabitkan kerugian mangsa antara RM140 hingga RM200,000.

Susulan laporan itu, polis membuat siasatan mengikut Seksyen 420 Kanun Keseksaan yang jika disabitkan kesalahan, pesalah boleh dipenjara selama tempoh tidak kurang dari satu tahun dan tidak lebih dari sepuluh tahun serta sebat dan boleh juga dikenakan denda. –AlHijrah Online


PUKUL ANJING HINGGA MATI, TIGA LELAKI DITAHAN POLIS

BAYAN LEPAS: Polis berjaya menahan tiga lelaki terlibat kes menyerang serta memukul anjing di kawasan semak sehingga mati di di Kampung Teluk Tempoyak, Batu Maung di sini.

Ketua Polis Pulau Pinang Datuk Khaw Kok Chin berkata, ketiga-tiga lelaki berusia lingkungan 40 hingga 53 tahun itu ditahan di sekitar Batu Maung sekitar jam 11.45 malam 9 Julai hingga 1 pagi, 10 Julai.

Katanya, kesemua suspek masing-masing bekerja sebagai ejen kargo, nelayan dan pemandu bas itu direman tiga hari sehingga 12 Julai untuk siasatan lanjut.

“Ketiga-tiga suspek tidak mempunyai rekod jenayah dan saringan air kencing juga didapati bebas dari sebarang pengambilan dadah.

“Kes disiasat mengikut Seksyen 29(1) Akta Kebajikan Haiwan 2015 yang memperuntukkan hukuman denda hingga RM100,000 atau penjara maksimum tiga tahun atau kedua-duanya sekali jika sabit kesalahan.

“Kes juga disiasat mengikut Seksyen 233 Akta Komunikasi dan Multimedia yang mana, jika didapati bersalah, boleh didenda RM50,000 atau penjara tidak melebihi satu tahun atau kedua-duanya sekali,” katanya dalam satu kenyataan hari ini.

Sebelum ini tular video beserta artikel bertajuk ‘Tidak cukup dilanggar motosikal, anjing tidak berdosa diseksa dua lelaki durjana sampai mati’ yang tular di media sosial.—AlHijrah Online


PM DIJANGKA JAWAB ISU DNAA DI DEWAN RAKYAT ESOK

KUALA LUMPUR: Perdana Menteri Datuk Seri Anwar Ibrahim dijangka menjawab persoalan mengenai keputusan mahkamah yang melepas tanpa membebaskan (DNAA) Timbalan Perdana Menteri Datuk Seri Dr Ahmad Zahid Hamidi di Dewan Rakyat, esok.

Menteri di Jabatan Perdana Menteri (Undang-Undang dan Reformasi Institusi) Datuk Seri Azalina Othman Said berkata Anwar mungkin akan menjawab persoalanan itu pada pukul 2.30 petang.

“Kota Bharu (Datuk Seri Takiyuddin Hassan) bertanyakan sama ada Perdana Menteri akan menjawab. Tuan punya badan ada di sini, buat tangan ‘good‘ itu dia (Anwar) akan jawab esok, Insya-Allah pukul 2.30 hingga 3 petang.

“Jadi soalan-soalan itu boleh tanya kepada Perdana Menteri, tetapi komitmen daripada kita akan menentukan bahawa kita perlu berlaku adil,” katanya ketika menggulung perbahasan usul Kajian Separuh Penggal (KSP) Rancangan Malaysia ke-12 (RMK12) di Dewan Rakyat, hari ini.

Azalina berkata demikian ketika menjawab soalan Takiyuddin sama ada Perdana Menteri akan menjawab isu DNAA Ahmad Zahid daripada 47 pertuduhan melibatkan Yayasan Akalbudi itu di Dewan Rakyat. — AlHijrah Online


TIADA JEMAAH UMRAH POSITIF COVID-19 – ARAB SAUDI

RIYADH: Kementerian Haji dan Umrah Arab Saudi mengesahkan, tiada mana-mana jemaah umrah yang dilapor dijangkiti virus COVID-19 sewaktu menunaikan ibadah itu.

Perkara itu dimaklumkan menterinya, Mohammed Saleh Benten.

Setakat ini, sejumlah lima juta jemaah umrah dalam dan luar negara itu telah menunaikan ibadah berkenaan, sejak ia dibuka berperingkat-peringkat beberapa bulan lalu.

Masjidil Haram dan Masjid Nabawi kembali dibuka untuk tujuan umrah dalam tempoh suku terakhir 2020 selepas ditutup sejak Mac lalu berikutan penularan COVID-19.

Pun begitu, ia dibuka bagi musim haji lepas, namun jemaah haji adalah dalam kalangan yang terpilih sahaja, dan tidak dibuka kepada jemaah luar Arab Saudi.

Musim haji tahun ini juga tidak merekodkan sebarang kes jangkitan COVID-19 dalam kalangan jemaah yang menunaikannya.


29 terkorban akibat serangan militan Al-Shabaab

MOGADISH, 1
Mac – Angka kematian serangan bunuh diri menyasarkan sebuah hotel oleh militan
Al-Shabaab di Mogadishu semalam meningkat 29 orang, dengan 80 yang lain
dilaporkan cedera.

Polis dalam
satu kenyataan hari ini berkata, kebanyakkan mangsa adalah orang awam dan angka
kematian dijangka bertambah.

Sinar
Harian memetik laporan Reuters menyebutkan ia adalah serangan paling dahsyat
dilakukan di pusat perniagaan sibuk di Maka Al Mukarama yang memiliki hotel,
deretan kedai dan restoran.

Militan
sebelum ini mendakwa, pihaknya membunuh 20 orang termasuk pegawai kerajaan dan
tentera, serta masih berada dalam Hotel Maka Al Mukarama.

Difahamkan,
pasukan keselamatan dan militan masih berbalas tembakan.

Pihak
berkuasa turut menutup jalan-jalan utama di Maka Al Mukarama.


KANAK-KANAK DITEMUKAN MATI DENGAN KESAN JERUT BUKAN MANGSA DERA

BATU PAHAT: Kanak-kanak perempuan berusia 11 tahun yang ditemukan mati dengan kesan jerut di leher dipercayai dibunuh di sebuah rumah di Taman Bukit Tropika, Yong Peng di sini, Khamis lepas didapati bukan mangsa penderaan.

Ketua Polis Daerah Batu Pahat ACP Ismail Dollah berkata siasatan awal mendapati kanak-kanak berkenaan tidak mempunyai kecederaan lampau pada badannya.

“Tiada tanda-tanda mangsa mengalami penderaan kerana tidak mempunyai kesan kecederaan lampau di tubuh badannya,” katanya ketika dihubungi hari ini.

Beliau berkata berdasarkan siasatan, punca kematian kanak-kanak itu adalah akibat dijerut di lehernya.

Katanya, kes berkenaan masih dalam siasatan.

Semalam, Ketua Polis Johor Datuk Kamarul Zaman Mamat dilaporkan berkata polis menerima maklumat awam mengenai kejadian itu pada 4.55 petang Khamis sebelum menahan ibu mangsa berusia 34 tahun bagi membantu siasatan. — Alhijrah Online


JUAL NASI BUNGKUS DENGAN ‘KATA LALUAN’ UNTUK KAKI PONTENG PUASA

PENDANG: Seorang peniaga mengenakan bayaran RM4.50 untuk nasi bungkus dan teh ais kepada golongan kaki ponteng puasa, malah tidak segan silu untuk membuka kedainya seawal jam 8 pagi sebagaimana operasi harian pada bulan selain Ramadan.

Bagaimanapun, perbuatan lelaki berusia 50 tahun itu mengundang padah apabila diserbu pegawai dan anggota Jabatan Agama Islam Kedah (JAIK) bersama Pejabat Agama Daerah Pendang (PADP) kira-kira jam 10 pagi tadi.

Ketika serbuan, lelaki itu sedang membungkus nasi sambil menunggu pelanggan datang.

Malah pemeriksaan penguatkuasa JAIK menemui pelbagai jenis lauk masih panas diletakkan di atas meja.

Manakala itu, pemeriksaan di dalam tong berwarna oren menemui air teh ais yang masih sejuk dipercayai baru siap dibungkus.

Turut ditemui beg plastik hitam yang digunakan untuk membungkus makanan.

Sementara itu, serbuan seterusnya di sebuah kedai yang terletak di pekan Pendang mendapati pintunya ditutup rapat dan hanya akan dibuka sekiranya pelanggan tetap datang dan membuat ‘ketukan khas’ sebagai kata laluan.

Menurut peniaga berusia 40-an itu, dia menjual nasi bungkus yang siap berlauk ayam goreng dijual dengan harga RM3.50 sebungkus manakala harga minuman pula dijual pada harga RM1.

Katanya, harga pakej makanan itu cukup murah di kawasan kampung berbanding RM5 ke atas di kawasan bandar.

Penolong Pengarah Pencegahan Bahagian Penguatkuasaan Undang-Undang Syariah JAIK, Syeikh Mohd Nazif Zakaria berkata, kedua-dua peniaga ini dikenakan saman atas kesalahan menjual makanan kepada umat Islam, dan tidak mengikut arahan yang dikeluarkan JAIK di mana peniaga makanan dan minuman hanya boleh menjual selepas jam 3 petang.

Menurutnya, peniaga terbabit akan dikenakan tindakan mengikut Seksyen 14 (A) Enakmen Kesalahan Jenayah Syariah 2014 kerana menjual kepada mana-mana orang Islam apa-apa makanan, minuman, rokok atau benda lain yang seumpamanya untuk dimakan, diminum atau dihisap serta-merta pada waktu itu.

Jika sabit kesalahan, pesalah boleh didenda tidak melebihi RM1,000 atau enam bulan penjara atau kedua-dua sekali.

Jelas Syeikh Mohd Nazif sejak awal Ramadan sehingga hari ini, sebanyak 10 notis saman telah dikeluarkan di seluruh negeri terhadap peniaga yang menjalankan perniagaan menjual makanan kepada kaki ponteng puasa.

Katanya operasi akan diteruskan dan maklumat dari orang awam amat dialu-alukan bagi membantu penguatkuasa membanteras aktiviti ponteng puasa. – AlHijrah Online


INDONESIA KECAM LAWATAN MENTERI ISRAEL KE MASJID AL AQSA

JAKARTA: Kementerian Luar Indonesia mengecam pencerobohan menteri Israel ke kompleks Masjid Al-Aqsa baru-baru ini, dengan menyifatkannya sebagai ‘tindakan provokasi’.

Menurut kementerian tindakan sedemikian boleh meningkatkan lagi ketegangan dan mencetuskan kitaran keganasan baharu di Palestin.

“Indonesia menggesa Israel menghormati status quo yang dipersetujui bersama dan mengelak daripada perbuatan dan provokasi yang mencemarkan kesucian tapak suci di Baitulmaqdis itu,” menurut kenyataan kementerian.

Kementerian itu juga menggesa masyarakat antarabangsa, khususnya Pertubuhan Bangsa-Bangsa Bersatu, supaya mendesak Israel menghentikan semua tindakan yang memberi kesan kepada kestabilan dan keselamatan di rantau itu.

“Indonesia sekali lagi menekankan pentingnya proses damai Palestin-Israel berdasarkan penyelesaian dua negara selaras dengan keputusan yang dipersetujui di peringkat antarabangsa,” menurut kenyataan itu.

Laporan menyebut Itamar Ben-Gvir melawat pekarangan Masjid Al-Aqsa yang dikawal oleh polis Israel pada Selasa, kunjungan pertama ke tapak suci itu sejak memegang jawatan sebagai menteri keselamatan negara minggu lepas. –AlHijrah Online


SEMBILAN BATU NISAN DICABUT DI TANAH PERKUBURAN ISLAM DI LABUAN

LABUAN: Sembilan batu nisan ditemukan dicabut di Tanah Perkuburan Islam Jagus di Saguking, dekat sini.

Ahli jawatankuasa Masjid Nur, Munir Kamari, yang menjaga tanah perkuburan itu berkata beliau kecewa dengan perbuatan vandalisme tersebut dan percaya ia dilakukan secara sengaja.

“Pelaku itu mungkin tidak siuman sehingga sanggup melakukan sedemikian. Jika mereka waras, saya tak rasa mereka sanggup melakukan perbuatan keji itu,” katanya kepada Bernama ketika ditemui di tanah perkuburan tersebut hari ini.

Katanya penduduk setempat sedih dan marah dengan perbuatan itu yang bukan sahaja tidak mempedulikan kesucian tanah perkuburan, tetapi juga tidak menghormati dan menyakiti hati orang lain.

Ketua Polis Labuan Superintenden Mohd Hamizi Halim mengesahkan anggotanya telah memeriksa kawasan kejadian dan mengumpul maklumat.

“Kami menggesa mana-mana anggota komuniti untuk membuat laporan polis secara rasmi supaya satu penyiasatan yang menyeluruh boleh dimulakan,” katanya.–AlHijrah Online


SERAH SEPENUHNYA KEPADA JHEAIK SIASAT AMALAN KHURAFAT DI GUNUNG JERAI – MB KEDAH

SIK: Kerajaan Negeri Kedah menyerahkan sepenuhnya kepada pihak Jabatan Hal Ehwal Agama Islam Negeri Kedah (JHEAIK) menyiasat sama ada berlaku aktiviti khurafat atau sebaliknya yang berlaku di Gunung Jerai dekat Yan seperti tular melalui media sosial baru-baru ini.

Menteri Besar Kedah Datuk Seri Muhammad Sanusi Md Nor berkata pihaknya tidak mahu sewenang-wenangnya menjatuhkan hukum yang amalan mandi di Telaga Tok Syeikh itu sebagai khurafat kerana ia bergantung terhadap niat seseorang individu itu berbuat demikian.

“Mandi tak khurafat, mandi ok saja macam mandi di Telaga Tok Syeikh sama macam mandi di rumah dan air terjun. Sama saja yang mana dua-duanya guna air, niat itu apa, kalau saja aku mandi ka, mandi saja-saja ka, dua-dua itu boleh.

“Ada orang yang naik meratib, naik bertapa, ada orang naik (untuk) rekreasi, ada orang anggap air telaga ini boleh buat ubat…jadi saya serah kepada pihak berkuasa untuk siasat benda-benda macam ini,” katanya kepada pemberita selepas Majlis Mesra Aidilfitri Kementerian Tenaga dan Sumber Asli (KeTSA) di sini hari ini.

Turut hadir pada majlis itu ialah Menteri Tenaga dan Sumber Asli Datuk Seri Takiyuddin Hassan.

Klip video yang berdurasi selama satu minit itu antara lain memaparkan amalan mandi dan berwuduk di Telaga Tok Syeikh sebelum mereka dipercayai menaiki gunung itu untuk melakukan ritual seterusnya.

Muhammad Sanusi berkata aktiviti yang bertentangan dengan syariat Islam tidak semestinya berlaku di atas Gunung Jerai sahaja malah kemungkaran yang berlaku “di bawah” lebih banyak. – AlHijrah Online


SULTAN SELANGOR SELAMAT TIBA DI TANAH AIR SELEPAS JALANI PROSEDUR PERUBATAN

SHAH ALAM:  Sultan Selangor Sultan Sharafuddin Idris Shah selamat tiba di tanah air selepas menjalani prosedur perubatan di London, United Kingdom.

Keberangkatan tiba baginda di Lapangan Terbang Antarabangsa Kuala Lumpur (KLIA), Sepang turut disertai Tengku Permaisuri Selangor, Tengku Permaisuri Norashikin.

Menteri Besar Selangor Datuk Seri Amirudin Shari yang turut berada di lapangan terbang bagi menyambut ketibaan baginda berdua dalam catatan di laman Facebooknya memaklumkan bahawa Sultan Selangor kelihatan sihat dan ceria.

“Syukur Alhamdulillah, urusan perubatan Tuanku Sultan Selangor berjalan dengan baik dan lancar. Baginda turut kelihatan sihat dan ceria,” katanya dalam hantaran itu.

“Patik dan sekalian rakyat sentiasa mendoakan agar Tuanku berdua dilanjutkan usia dalam kesihatan yang baik, kesejahteraan dan keafiyatan semoga Tuanku kekal qarar bersemayam di atas singgahsana takhta pemerintahan dengan penuh kebesaran, kedaulatan, dan kesejahteraan jua,” kata Amirudin.

Sultan Sharafuddin yang berangkat ke London, United Kingdom pada 28 Julai lepas selamat menjalani rawatan dan pembedahan Holmium Laser Enucleation of the Prostate (HoLEP) di sebuah hospital di ibu kota tersebut.–AlHijrah Online


UNDANG-UNDANG ANTARABANGSA TIDAK BENARKAN KEMUDAHAN PERUBATAN DISERANG – PBB

GENEVA: Serangan ke atas kemudahan perubatan adalah dilarang di bawah undang-undang kemanusiaan antarabangsa, kata Pejabat Pesuruhjaya Tinggi untuk Hak Asasi Manusia (OHCHR) pada Sabtu, lapor Agensi Anadolu.

“Undang-undang kemanusiaan antarabangsa memerlukan pihak-pihak yang terlibat dalam konflik untuk  sekurang-kurangnya mengumpulkan mangsa yang cedera dan sakit dan merawat mereka tanpa diskriminasi.

“Serangan terhadap kemudahan perubatan, kakitangan perubatan dan pesakit dan orang yang cedera adalah dilarang,” kata jurucakap OHCHR Ravina Shamdasani.

Beliau berkata demikian sebagai mengulas mengenai tindakan Israel di Semenanjung Gaza.

Menurut Doctors Without Borders, Israel pada Jumaat memberi masa dua jam kepada Al Awda Hospital di Gaza untuk mengosongkan hospital itu, tetapi kemudian menangguh arahan itu sehingga 6 pagi waktu tempatan.

Susulan itu, Pertubuhan Kesihatan Sedunia (WHO) mendesak Israel membatalkan arahan itu kerana pemindahan pesakit boleh mengancam nyawa mereka.

Pesawat perang Israel melakukan serangan udara secara intensif di bahagian utara Gaza pada Sabtu.

Menurut laporan media, Israel menolak gesaan antarabangsa untuk menghentikan serangan yang setakat ini telah mengorbankan ramai penduduk Palestin, termasuk kanak-kanak.–AlHijrah Online


7 MAUT DIPANAH PETIR DI YAMAN

SANAA: Tujuh maut dipanah petir dalam kejadian di wilayah Hodeidah di barat laut Yaman, dalam tempoh 24 jam lepas, menurut pihak berkuasa kesihatan tempatan pada Sabtu, lapor Xinhua.

Mangsa terdiri daripada enam wanita dan seorang lelaki dari daerah Al-Luhayyah dan Az-Zuhrah di bahagian utara wilayah itu.

Ia merupakan kejadian terbaru dalam siri bencana sama yang dilaporkan di seluruh negara itu semasa musim hujan ini.

Pusat Meteorologi Kebangsaan Yaman telah mengeluarkan amaran kepada rakyat di beberapa wilayah, termasuk Hodeidah, mengenai ribut petir, hujan lebat dan banjir.

Dalam laporan baru-baru ini, Pertubuhan Bangsa-Bangsa Bersatu (PBB) berkata bahaya bencana alam semula jadi berkaitan perubahan iklim, memburukkan lagi krisis kemanusiaan di negara yang dilanda perang itu.

Kejadian cuaca ekstrem itu telah memusnahkan infrastruktur Yaman yang rapuh dan meningkatkan ketakjaminan makanan dan mata pencarian, menurut PBB.–AlHijrah Online


UPKK 2019: AMALI SOLAT, PCHI CATAT KEPUTUSAN LULUS HAMPIR 100 PERATUS

PUTRAJAYA: Konsep kemenjadian murid yang diterapkan dalam Ujian Penilaian Kelas KAFA (UPKK) 2019 terus menunjukkan keberkesanan apabila 99.9 peratus daripada 229,131 calon mencatat keputusan cemerlang dalam mata pelajaran Amali Solat dan Penghayatan Cara Hidup Islam (PCHI).

Ketua Pengarah Jabatan Kemajuan Islam Malaysia (Jakim) Datuk Mohamad Nordin Ibrahim berkata bagi mata pelajaran al-Quran sebanyak 99.8 peratus kelulusan dicatatkan yang menunjukkan kejayaan pelajar dalam menguasai ibadat solat, tilawah al-Quran dan mengamalkan cara hidup Islam dalam kehidupan seharian.

“Ini merupakan tahun kedua kemenjadian murid menjadi fokus pelaporan yang kejayaan mendapat keputusan bukan untuk membanding bezakan murid kerana setiap daripada mereka mempunyai kecerdasan berbeza.

“Keberkesanan dalam kemenjadian murid bukan diukur melalui bilangan A tetapi diterjemahkan melalui amalan cara hidup serta pembudayaan nilai-nilai yang dipelajari di kelas dalam kehidupan seharian,” katanya kepada pemberita pada pengumuman keputusan UPKK di sini hari ini.

Mohamad Nordin berkata enam mata pelajaran lain yang diuji dalam UPKK juga mencatat peratusan membanggakan iaitu Jawi dan Khat (93.2 peratus); Lughatul Quran (88.7 peratus); Sirah (86.2 peratus); Adab (Akhlak Islamiah) serta Ulum Syariah (Akidah dan Ibadah) yang masing-masing memperoleh 89.5 dan 87.0 peratus.

Beliau berkata untuk subjek Adab beberapa tambah nilai telah dibuat dengan memasukkan elemen konsep Rahmah yang dipelopori kerajaan ketika ini antaranya kasih sayang, hormat-menghormati, tolong-menolong, kesantunan dalam ujian yang dilakukan.

“Harapan kami adalah untuk menjadikan UPKK sebahagian daripada tanggungjawab bagi menghasilkan warga negara yang seimbang dari sudut pendidikan dan cara hidup sempurna,” katanya.

Mohamad Nordin berkata calon boleh mendapatkan pernyataan keputusan peperiksaan UPKK mulai jam 3 petang hari ini di sekolah masing-masing.

UPKK merupakan peperiksaan bagi murid-murid tahun lima kelas KAFA bertujuan mengukur pencapaian mereka setelah mengikuti pembelajaran KAFA berdasarkan kurikulum yang ditetapkan. — BERNAMA


48 SAMAN DIKELUARKAN KEPADA INDIVIDU HENTIKAN KENDERAAN DI JALAN TEMIANG-PANTAI

SEREMBAN: Polis telah mengeluarkan sebanyak 48 saman kepada pengguna jalan raya yang memberhentikan kenderaan di Jalan Temiang-Pantai, di sini, bagi tujuan bergambar.

Ketua Polis Negeri Sembilan Datuk Mohamad Mat Yusop berkata, antara kesalahan tertinggi direkodkan adalah meletakkan kenderaan di bahu jalan atau lorong kecemasan dengan tujuan bergambar dan berkumpul.

“Hendak ambil gambar tidak jadi masalah, tetapi jangan sampai meletak kenderaan di bahu jalan dan lorong kecemasan sehingga mengganggu kelancaran trafik dan mengundang risiko tinggi berlakunya kemalangan.

“Setakat ini, tiada kes kemalangan direkodkan berlaku di kawasan tersebut,” katanya dalam satu sidang akhbar, di sini hari ini.

Sementara itu, beliau memaklumkan aktiviti berbasikal dan ‘jogging’ di kawasan tersebut dibenarkan selagi tidak menganggu keselamatan lalu lintas serta tidak membahayakan orang lain.—AlHijrah Online


TIGA PENUNGGANG MOTOSIKAL MAUT, SEORANG PARAH SELEPAS LANGGAR BELAKANG LORI

ALOR SETAR: Tiga maut manakala seorang lagi parah dalam kemalangan yang melibatkan empat motosikal dengan sebuah lori berhampiran stesen minyak di Tanjung Musang, dekat Pokok Sena, malam tadi.

Ketua Polis Daerah Kota Setar ACP Ahmad Shukri Mat Akhir berkata kesemua mangsa lelaki yang maut akibat kecederaan parah di bahagian kepala dan badan itu berusia antara 19 hingga 23 tahun manakala mangsa yang cedera parah berusia 14 tahun.

“Polis menerima maklumat berhubung kemalangan yang melibatkan empat motosikal dengan sebuah lori kira-kira pukul 10.50 malam yang berlaku berhampiran sebuah stesen minyak. Siasatan awal mendapati kesemua kenderaan itu sedang dalam perjalanan dari arah Alor Setar menghala ke Jabi, Pokok Sena.

“Kemalangan dipercayai berlaku apabila lori jenis Nissan yang dipandu lelaki berusia 56 tahun yang baru selesai mengisi minyak sedang bergerak di lorong kiri jalan, secara tiba-tiba telah dilanggar di bahagian belakang oleh empat motosikal berkenaan,” katanya dalam kenyataan di sini, hari ini.

Beliau berkata akibat pelanggaran itu, tiga lelaki yang menunggang motosikal jenis SYM VF3i, Honda RS-X dan Yamaha Y15ZR maut ditempat kejadian manakala mangsa lelaki yang berusia 14 tahun yang menunggang motosikal jenis Honda RS-X cedera di muka dan tangan.

“Mayat kesemua mangsa dibawa ke Hospital Sultanah Bahiyah, Alor Setar untuk bedah siasat manakala mangsa yang cedera parah menerima rawatan di hospital sama,” katanya.

Kes disiasat mengikut Seksyen 41(1) Akta Pengangkutan Jalan 1987. — AlHijrah Online


SITI SARAH MENINGGAL DUNIA

KUALA LUMPUR: Penyanyi Siti Sarah, 37, disahkan meninggal dunia di Unit Rawatan Rapi (ICU), Hospital Canselor Tuanku Muhriz, Universiti Kebangsaan Malaysia, UKM (HCTM), di sini, jam 5.13 pagi, hari ini.

Berita sedih itu dikongsikan suaminya Shuib Sepahtu melalui satu hantaran di Instagram.

“5.13 minit pagi 9 ogos 2021 bidadari syurga saya pergi buat selamanya.

“Mohon sedekahkan Al-Fatihah,” katanya.

Siti Sarah sebelum ini dilapor dimasukkan ke hospital dan menerima rawatan di unit rawatan rapi (ICU) akibat jangkitan COVID-19.

Allahyarham pada Jumaat selamat melahirkan bayi lelaki yang merupakan anak keempat pasangan itu ketika menerima rawatan.

Siti Sarah dan Shuib sekeluarga disahkan positif Covid-19 pada 27 Julai lalu. – AlHijrah Online


JEMAAH LANGGAR SOP, MASJID DITUTUP SEMINGGU

SEREMBAN: Masjid Negeri, Negeri Sembilan ditutup selama seminggu bermula Jumaat 14 Mei hingga 21 Mei, susulan pelanggaran prosedur operasi standard (SOP) oleh jemaah yang hadir.

Menurut kenyataan Jabatan Hal Ehwal Agama Islam Negeri Sembilan (JHEAINS), terdapat jemaah yang tidak memakai pelitup muka, tidak membawa sejadah semasa hadir ke masjid.

“Ada jemaah yang berdegil apabila disuruh pulang kerana bilangan jemaah sudah melebihi 50 orang.

“Para jemaah diingatkan untuk sama-sama mematuhi SOP yang ditetapkan oleh JHEAINS dan Majlis Keselamatan Negara (MKN) demi kemaslahatan ummah,” katanya.

Masjid berkenaan akan dibuka semula pada 21 Mei 2021 pada waktu solat fardhu Asar.—AlHijrah Online


RAKYAT MALAYSIA EDAR DADAH DI SINGAPURA DIHUKUM GANTUNG SAMPAI MATI

KUALA LUMPUR: Rakyat Malaysia yang didapati bersalah menyeludup dadah ke Singapura, Nagaenthran Dharmalingam akan dikenakan hukuman gantung sampai mati, pada 27 April depan.

Perkara tersebut dimaklumkan oleh peguam M Ravi menerusi akaun Facebooknya, hari ini

“Baru sahaja menerima berita yang menyayat hati bahawa Nagenthren akan dihukum gantung pada Rabu depan,” katanya.

Ujar M Ravi, keputusan tersebut tidak sepatutnya diberikan terhadap anak guamnya yang mengalami kecacatan mental.

Nagaenthran yang berasal dari Perak dijatuhkan hukuman mati pada 2010 selepas disabitkan kesalahan mengedar 42.72 gram dadah jenis heroin pada 2009 di Singapura yang diketahui antara negara mempunyai undang-undang narkotik paling tegas di dunia.

Kes Nagaenthran telah menarik perhatian dunia dan pada 7 November 2021, Perdana Menteri Malaysia, Datuk Seri Ismail Sabri Yaakob dilaporkan telah mengutus surat kepada rakan sejawatanya dari Singapura, Lee Hsien Loong untuk memohon kelonggaran berhubung kes terbabit.

Pada 3 Disember lalu, Presiden Singapura, Halimah Yacob berkata, Nagaenthran telah melalui segala proses mengikut undang-undang.

Nagaenthran dijadualkan menjalani hukuman gantung pada 10 November 2021, tetapi mendapat perintah penangguhan sementara pada 9 November selepas mahkamah dimaklumkan bahawa dia positif COVID-19 ketika hadir untuk mengemukakan rayuan terakhirnya.—AlHijrah Online


Silat hanya bermula pada zaman Hang Tuah?

KUALA LUMPUR – Istilah silat belum wujud sebelum kurun ke-16 dan hanya muncul pada zaman Laksamana Hang Tuah.

Tokoh dan mahaguru silat, Mokhtar Yahya berkata, sebelum kurun ke-16, seni mempertahankan diri seperti silat dikenali dengan nama ilmu pahlawan, ilmu perajurit atau ilmu gagah, tanpa pengkhususan kepada seni persilatan itu sendiri.

Menurut beliau lagi, seni persilatan Melayu telah diamalkan sejak lebih 762 tahun dahulu dan mula terkenal dengan pelbagai istilah seni bela diri apabila kajian terhadap silat Hang Tuah dilakukan dari masa ke semasa.

Mokhtar berkata demikian semasa membentangkan kertas kerja bertajuk “Silat Hang Tuah” dalam Wacana Manuskrip Melayu di Bilik Serbaguna, Anjung Bestari, Perpustakaan Negara Malaysia, di sini hari ini.

Silat Hang Tuah merupakan ilmu seni mempertahankan diri yang diguna pakai oleh Hang Tuah semasa hidupnya untuk berhadapan dengan musuh-musuh dan menewaskannya.

Walaupun ilmu itu tidak diwariskan, pengkaji seni mempertahankan diri cuba menyedut ilmu tersebut dari sumber hikayat seperti Hikayat Hang Tuah, iaitu dari segi gerakan, tindakan dalam adegan pertarungan, pertikaman dan pertempuran yang digambarkan.

Mokhtar juga berkata, masyarakat kini kadangkala hanya mengambil

ilmu silat tanpa mengenali secara baik ‘tuan’ kepada ilmu itu, justeru itu sewajarnya mereka turut mendalami peribadi Hang Tuah itu sendiri.

Ketua Pengarah Perpustakaan Negara, Maizan Ismail berkata, melalui Wacana Manuksrip Melayu, PNM mengutarakan tajuk Silat Hang Tuah bagi memberi pendedahan kepada masyarakat mengenai ilmu dan seni persilatan Hang Tuah.

“PNM berharap dengan penganjuran program ini ianya dapat menyemarakkan dan mengekalkan roh kependekaran, kepahlawanan dan keperwiraan Hang Tuah dalam ilmu persilatan Melayu,” katanya dalam kenyataan hari ini.

“Seni silat Hang Tuah bukan sekadar mendidik untuk mempertahankan diri malah yang lebih utama adalah untuk membina sebuah masyarakat yang mempunyai ketahanan dalam jati diri, disiplin, pembentukan sahsiah serta kecintaan yang tinggi kepada tanahair,” katanya lagi.


JADIKAN TRAGEDI MH370 BAHAN LAWAK TINDAKAN BIADAP, TIDAK BERPERIKEMANUSIAAN – LOKE

SHAH ALAM: Menteri Pengangkutan Anthony Loke menganggap tindakan komediri Jocelyn Chia yang menggunakan tragedi kehilangan pesawat Malaysia, MH370 sebagai satu bahan jenaka adalah sesuatu yang tidak berperikemanusiaan.

“Apa yang dinyatakan pelawak itu adalah satu kenyataan yang biadap, kurang ajar dan tidak berperikemanusiaan kerana menggunakan tragedi itu sebagai bahan lawak. Tragedi itu membabitkan lebih 200 nyawa dan tiada manusia lain yang akan melakukan perkara sebegitu,” katanya.

Loke berkata susulan isu yang turut mendapat reaksi negatif oleh pelbagai pihak, beliau juga telah menghantar mesej kepada rakan sejawatannya dari Singapura S. Iswaran.

“Beliau juga menyatakan rasa terkejut dan saya lihat pihak Singapura telah mengambil langkah segera untuk memastikan perkara itu tidak dijadikan sebagai isu yang boleh dipolemikkan oleh mana-mana pihak yang boleh menjejaskan hubungan kedua-dua negara,” katanya kepada media di sini hari ini.

Loke berkata demikian susulan kontroversi jenaka memperlekehkan Malaysia yang dibuat oleh Chia termasuk mengenai tragedi Malaysia MH370 yang hilang pada 8 Mac 2014 dan membandingkan kemajuan antara Malaysia dan Singapura.

Malah katanya Pesuruhjaya Tinggi Singapura ke Malaysia Vanu Gopala Menon juga dengan segera mengeluarkan kenyataan semalam menyatakan kekesalan dan permohonan maaf atas perkara tersebut serta mengkritik lawak yang dipersembahkan wanita itu.

Katanya walaupun Chia mengganggap itu sebagai jenaka, namun Loke berkata setiap jenaka perlu ada batasnya dan sepatutnya tidak menggunakan sesuatu tragedi untuk dijadikan bahan lawak.

“Perkara ini sepatutnya dijadikan sebagai pengajaran kepada semua pihak termasuk pelawak di negara kita dan kita mengalu-alukan komediri namun kita tidak boleh jadikan tragedi dan hubungan negara sebagai bahan jenaka,” katanya.

Terdahulu, Loke menyaksikan penganugerahan Sijil Pematuhan untuk Sistem Pengurusan Antirasuah (ABMS) ISO 37001:2016 kepada Lembaga Pelabuhan Kelang (LPK) dan upacara menandatangani memorandum persefahaman antara LPK dengan agensi kerajaan yang bertanggungjawab bagi pelepasan kapal dan kargo di pelabuhan, operator terminal dan pemain industri untuk bekerjasama membanteras rasuah. –AlHijrah Online


TAN SRI DR HARUSSANI MENINGGAL DUNIA

IPOH: Mufti Perak, Tan Sri Dr Harussani Zakaria meninggal dunia hari ini di Unit Rawatan Rapi (ICU) di Hospital Raja Permaisuri Bainun (HRPB) di Ipoh, Perak.

Pemergian Allahyarham turut dimaklumkan Jabatan Mufti Negeri Perak.

“Dukacita dimaklumkan, Mufti Perak Tan Sri Datuk Seri Dr. Hj. Harussani bin Hj. Zakaria baharu sahaja meninggal dunia,” kata hantaran Facebook Jabatan Mufti Negeri Perak kira-kira jam 3.04 petang tadi.

Mufti Perak itu sebelum ini dimasukkan ke hospital akibat jangkitan COVID-19.

Menteri Kanan (Keselamatan) Datuk Seri Ismail Sabri Yaakob sebelum memulakan sidang media perincian prosedur operasi standard (SOP) Perintah Kawalan Pergerakan (PKP) mengesahkan Allahyarham kembali ke rahmatullah hari ini akibat jangkitan COVID-19. — AlHijrah Online


LELAKI DIDENDA RM10,000 SEBAR GAMBAR LUCAH DI TELEGRAM

KUALA KANGSAR: Akibat membuat dan memulakan penghantaran komunikasi imej lucah menerusi aplikasi Telegram tiga tahun lepas, seorang lelaki didenda RM10,000 oleh Mahkamah Sesyen di sini hari ini.

Hakim Rohaida Ishak menjatuhkan hukuman itu terhadap Muhammad Asyraf Ahmad Suhaimi , 28, selaku Orang Kena Saman (OKS) selepas dia mengaku bersalah atas perbuatan tersebut terhadap seorang individu dengan niat menyakiti hati orang lain.

Mahkamah memerintahkan OKS dipenjara enam bulan jika gagal membayar denda. OKS membayar denda.

Komunikasi itu dibaca di sebuah rumah di Persiaran Putri 3/16, Taman Chandan Putri 3, di sini  pada 10 pagi, 9 Jan 2020.

Bapa seorang anak itu didakwa mengikut Seksyen 233 (1) (a) Akta Komunikasi dan Multimedia 1998 dan boleh dihukum di bawah Seksyen 233 (3) akta sama yang memperuntukkan hukuman denda sehingga RM50,000 atau penjara maksimum setahun atau kedua-duanya.

Mengikut fakta kes, pengadu membuat aduan kepada Suruhanjaya Komunikasi dan Multimedia Malaysia (MCMC) selepas berasa sakit hati kerana komunikasi yang dihantar OKS menunjukkan gambarnya dalam keadaan mengaibkan.

Bertindak daripada aduan tersebut, sepasukan anggota polis dan pegawai MCMC membuat serbuan di sebuah rumah di Taiping serta merampas barangan antaranya telefon bimbit dan unit kad sim dan menemukan komunikasi lucah berkenaan hasil analisis forensik.

Pendakwaan dikendalikan Pegawai Pendakwa MCMC Siti Hajar Sulaiman manakala OKS tidak diwakili peguam.–AlHijrah Online


Himpunan LGBT: Cubaan murahan mempromosikan budaya songsang

SHAH ALAM – Himpunan menuntut hak golongan lesbian, gay, biseksual
dan transgender (LGBT) disifatkan sebagai satu cubaan murahan mempromosi
 budaya songsang LGBT di negara ini tanpa mengambil kira sensitiviti
agama dan kaum seluruh rakyat Malaysia.

Naib Ketua Pemuda Amanah, Kevin Shawn Gomez berkata, tindakan dangkal
 golongan LGBT yang dilihat tidak membawa sebarang faedah dan hanya
merendahkan darjat mereka di khalayak.

Katanya, ternyata para pendukung gerakan LGBT sengaja mencetuskan
kemarahan majoriti penganut agama Islam di Malaysia yang terang-terang
menolak sebarang budaya, aktiviti mahupun organisasi berkaitan LGBT.

“Walaupun
 bangsa di Malaysia terdiri daripada pelbagai agama dan kaum dan turut
terkenal sebagai negara yang kaya dengan adat dan budaya ketimuran tetap
 tidak dapat menerima budaya LGBT.

“Dalam al-Quran jelas
menunjukkan golongan LGBT merupakan golongan yang menzalimi diri mereka
sendiri, malah dalam agama lain juga tidak membenarkan gaya hidup LGBT,”
 katanya dalam satu kenyataan di sini, semalam.

Dalam masa yang
sama, beliau berkata, kebanyakan keluarga di Malaysia meletakkan
kepentingan dalam perkahwinan dan institusi kekeluargaan.

“Sedangkan
 seks bebas dan mengandung luar nikah itu sendiri dipandang hina oleh
masyarakat, apatah lagi budaya hidup LGBT?,” soalnya.

Katanya, justeru Pemuda Amanah menyokong penuh keputusan kerajaan untuk membanteras dan membendung segala gejala buruk LGBT.

“Pemuda  Amanah menyeru kerajaan untuk bertindak tegas dan mengambil tindakan  undang-undang terhadap penganjur Himpunan Hak LGBT yang mencemari jalan  di sekitar Ibu Kota dengan plakad dan poster yang membawa mesej berbaur  lucah.

“Semoga tindakan tegas kerajaan akan menjadi amaran kepada
golongan penuntut hak LGBT untuk tidak melakukan sesuatu yang boleh
mencemarkan keharmoninan negara dengan sewenang-wenangnya,” katanya.

Sabtu lalu, himpunan sempena Hari Wanita Sedunia dicemari dengan kedatangan kira-kira 1,000 penyokong LGBT.

Perhimpunan menuntut hak wanita itu diadakan berhampiran pusat beli belah di ibu kota. – SINAR HARIAN


UMAT ISLAM PERLU PERTAHAN INSTITUSI MASJID DARIPADA JADI GELANGGANG POLITIK – AGONG

MELAKA: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah agar umat Islam terus mempertahankan institusi masjid daripada menjadi gelanggang politik mana-mana pihak.

Seri Paduka bertitah masjid perlu menjadi satu institusi yang cukup suci, mulia dan dihormati  sekali gus menjadi contoh kepada agama-agama lain.

“Kita tak mahu adanya institusi masjid ini tempat kita berpecah belah… Nauzubillah. Kita semua harus menentukan keharmonian masjid ini dipelihara oleh kita umat Islam, bukan pemimpin semata-mata tetapi kariah masjid berkenaan.

“Saya akan sentiasa ingatkan khususnya di Pahang masjid tak boleh dicampuri unsur-unsur politik waima siapa sekali pun,” titah baginda pada majlis Pemasyhuran Masjid Ar-Razzaq dan Majlis Berbuka Puasa di Bachang, di sini, hari ini.

Hadir sama Raja Permaisuri Agong, Tunku Azizah Aminah Maimunah Iskandariah dan turut diiringi Yang Dipertua Negeri Melaka, Tun Mohd Ali Rustam dan Ketua Menteri, Datuk Seri Ab Rauf Yusoh.

Dalam pada itu, Al-Sultan Abdullah turut mengucapkan tahniah Atas pelantikan Ab Rauf sebagai Ketua Menteri Melaka ke-13 serta menzahirkan ucapan terima kasih kepada bekas Ketua Menteri, Datuk Seri Sulaiman Md Ali yang menguruskan lawatan Seri Paduka ke negeri berkenaan sebelum ini.

“Hari ini saya mengucapkan terima kasih di atas setiap persiapan (untuk menyambut keberangkatan tiba). Saya menghargai usaha dicurahkan Sulaiman.

“Hari ini begitu besar erti kepada saya dan keluarga dapat hadir (ke Melaka). Kali ketiga sejak 2019. Dalam masa tiga, empat tahun ini saya dapat kenal tiga Ketua Menteri seperti mana saya berpengalaman di Kuala Lumpur dengan empat Perdana Menteri.

“Ini adalah satu sejarah bagi saya dan keluarga dan sudah tentu ini akan tercatit dalam sanubari dan ingatan saya selepas saya pulang ke Pahang nanti,” titah Seri Paduka.

Pada majlis berkenaan, Seri Paduka berkenan menandatangani plak pemasyhuran masjid itu serta mengurniakan sumbangan kepada 100 penerima.

Seri Paduka berdua juga berkenan solat Maghrib berjemaah bersama rakyat jelata.

Terdahulu, Seri Paduka berdua berangkat tiba di Lapangan Terbang Antarabangsa Melaka (LTAM) Batu Berendam dengan pesawat khas pada jam 11.56 pagi bagi memulakan lawatan dua hari ke Melaka.

Seri Paduka berdua kemudiannya berkenan melawat Bazar Ramadan Peringgit pada jam 4.45 petang tadi.

Esok, Yang di-Pertuan Agong dan Raja Permaisuri Agong dijadual menerima mengadap ahli-ahli Majlis Agama Islam Melaka (MAIM).  — AlHijrah Online


TIDAK PERLU MAHRAM, KINI JEMAAH WANITA BEBAS KE TANAH SUCI

KUALA LUMPUR: Menteri Haji dan Umrah Arab Saudi, Dr Tawfiq Al-Rabiah baru-baru ini mengumumkan bahawa mahram (saudara kandung) tidak lagi diwajibkan untuk menemani jemaah wanita yang ingin pergi ke Tanah Suci bagi menunaikan haji atau umrah, lapor Saudi Gazette.

Kenyataan itu sekali gus menamatkan kontroversi yang berlarutan mengenai keperluan mahram untuk mengiringi jemaah wanita menerusi sidang media di Kedutaan Arab Saudi di Kaherah pada Isnin.

Jelasnya lagi, tiada kuota atau siling untuk jumlah visa umrah dikeluarkan untuk umat Islam dari seluruh dunia.

“Mana-mana umat Islam yang datang pelbagai negara dengan apa-apa jenis visa boleh menunaikan umrah,” katanya.

Dalam pada itu, Al-Rabiah berkata, kos pembesaran Masjidil Haram di Makkah melebihi SR200 bilion dan merupakan yang terbesar pernah dilakukan dalam sejarah masjid suci itu.

Tegasnya, Arab Saudi komited untuk mengurangkan kos mengerjakan haji dan umrah dan ia berkaitan dengan beberapa faktor. Beliau merujuk kepada usaha kerajaan baru-baru ini menerusi pengenalan dan penggunaan teknologi moden dan pendigitalan dalam perkhidmatan yang disediakan kepada mereka yang ingin melawat Dua Masjid Suci.

“Ini termasuk penggunaan robot bagi perkhidmatan kepada jemaah haji, serta membangunkan platform Nusk, yang menyediakan banyak kemudahan untuk jemaah dan pengunjung Masjidil Haram. Permit umrah boleh ditempah melalui platform itu dalam tempoh yang singkat dan visa boleh diperoleh dalam tempoh 24 jam,” tambahnya.-AlHijrah Online


AS AKUI TERSILAP SERANG KABUL GUNAKAN DRON

WASHINGTON: Komander tentera Amerika Syarikat (AS), Jeneral Kenneth McKenzie mendakwa tersilap melancarkan serangan dron di Kabul, Ogos lepas, yang menyebabkan 10 orang awam termasuk kanak-kanak terkorban.

Serangan tersebut bertujuan menyasarkan suspek pengganas Daesh selepas menerima maklumat bahawa kumpulan terbabit mahu melancarkan serangan di lapangan terbang Kabul, pada 29 Ogos lalu.

“Serangan itu satu kesilapan yang tragik,” kata McKenzie sambil menambah kerajaan mengkaji pampasan setimpal yang patut dihulurkan kepada keluarga mangsa terbunuh.

Bagaimanapun, AS mempertahankan serangan dron yang dilancarkan ekoran lapangan terbang Kabul diserang ketika tentera dan warganya dibawa keluar dari Afghanistan.

Jelasnya, tiada orang awam dikesan berada di lokasi kejadian ketika serangan itu lulus untuk dilancarkan.

Sementara itu, Setiausaha Pertahanan AS, Lloyd Austin memohon maaf terhadap keluarga yang terkorban akibat serangan tersebut kerana mangsa didapati tidak berkait dengan Daesh.

“Saya mengucapkan takziah kepada ahli keluarga mereka yang terbunuh. Kami memohon maaf dan amat menyesal dengan kesilapan mengerikan ini,” katanya dalam kenyataan.

Difahamkan, pengganas Daesh telah melancarkan serangan bom nekad di lapangan terbang sehingga menyebabkan 13 tentera AS maut, pada 26 Ogos lalu.– AlHijrah Online


MRSM BERBAYAR TAK GUNA PERUNTUKAN KERAJAAN, BUKAN ATAS TANAH UNTUK RAKYAT MISKIN

KUALA LUMPUR: Cadangan mewujudkan Maktab Rendah Sains Mara (MRSM) berbayar kepada golongan berkemampuan tidak akan melibatkan peruntukan daripada kerajaan, menurut Timbalan Perdana Menteri Datuk Seri Dr Ahmad Zahid Hamidi.

Beliau yang juga Menteri Kemajuan Desa dan Wilayah berkata pelan futuristik yang sedang disusun atur Majlis Amanah Rakyat (Mara) itu akan menggunakan kaedah inisiatif pembiayaan swasta (PFI) serta kerjasama dengan institusi kewangan.

Ahmad Zahid juga memberikan jaminan MRSM berbayar berkenaan tidak akan didirikan di atas tanah Mara yang dikhususkan untuk manfaatkan rakyat miskin.

“Kita akan bekerjasama dengan beberapa pihak menggunakan jalinan pintar (smart partnership) untuk pembinaannya,” katanya pada sesi Waktu Pertanyaan-Pertanyaan Menteri (MQT) di Dewan Rakyat hari ini.

Beliau menjawab soalan tambahan Syed Saddiq Syed Abdul Rahman (PH-Muar) sama ada kerajaan akan menggunakan tanah Mara yang dikhususkan kepada rakyat miskin dan B40 bagi persekolahan anak-anak untuk golongan T20 dan M40.

Menurutnya MRSM berbayar itu boleh dilaksanakan dengan mengambil contoh pelaksanaan Sekolah  Menengah Imtiaz Ulul Albab Melaka.

“Atas pengalaman peribadi saya, saya telah menubuhkan Sekolah Menengah Imtiaz Ulul Albab tanpa sesen pun peruntukan daripada kerajaan. Saya telah melakukannya dan sekolah itu telah berjalan selama 11 tahun,” katanya.

Dalam pada itu, Ahmad Zahid berkata cadangan mewujudkan MRSM berbayar tersebut ekoran permintaan tinggi kemasukan ke MRSM iaitu 300 peratus daripada kapasiti sedia ada.

“Kita telah melakukan kajian kebolehlaksanaan dan mendapati ramai pelajar-pelajar berkelayakan untuk memasuki MRSM dari segi akademik tetapi tidak layak dari segi ‘bracket’ pendapatan ibu bapa mereka terutama kumpulan T20 dan M40.

“Salah satu syarat kemasukan (MRSM) ialah keutamaan kepada kumpulan B40,” katanya menambah terdapat juga terlalu banyak permintaan daripada alumni MRSM yang mahukan anak-anak mereka memasuki institusi itu.

Justeru, beliau berkata Mara akan membuka ruang seluas-luasnya bagi anak-anak golongan berkenaan memasuki MRSM tanpa berkompromi dari segi kualiti dan kelulusan minimum akademik.

Menjawab mengenai aduan kos tersembunyi di MRSM sedia ada seperti pembelian baju bagi program tertentu di sekolah yang dibangkitkan Syed Saddiq, Timbalan Perdana Menteri berkata beliau akan bertemu pengerusi persatuan ibu bapa dan guru MRSM bagi mencari jalan agar pelajar golongan B40 tidak terbeban dengan perkara berkenaan. — AlHijrah Online


Kakitangan Utusan piket tuntut gaji

KUALA LUMPUR – Kesatuan Kebangsaan Wartawan (NUJ) Semenanjung Malaysia hari ini melancarkan tindakan industri dengan berpiket di luar bangunan Utusan Melayu (Malaysia) Berhad di Jalan Lima Off Jalan Chan Sow Lin bermula pukul 1 petang tadi bagi menuntut pembayaran gaji mereka yang tertangguh sejak Jun hingga Ogos lalu.

Menurut Setiausaha Agung NUJ Malaysia, Chin Sung Chew, usaha berpiket
itu dibuat setelah tiada sebarang tindakan dibuat oleh pihak syarikat itu untuk
membantu nasib kakitangan walaupun pelbagai desakan telah dibuat.

“Gaji yang dimaksudkan adalah bagi bulai Julai dan separuh Ogos untuk
wartawan, juru gambar dan artis grafik bukan eksekutif.

“Turut terkesan adalah kakitangan eksekutif yang hanya menerima bayaran
RM 2,000 sahaja untuk bulan Jun selain keseluruhan Julai dan Ogos,”” kata dalam
kenyataanya kepada media hari ini.

Beliau juga menyifatkan pemegang saham syarikat tersebut sebagai tidak
bertanggungjawab dan tidak berperi kemanusiaan kerana membiarkan pekerjanya
hidup terbiar dan menderita ekoran kegagalan membayar gaji mereka.

“NUJ sentiasa memperjuangkan kebajikan ahlinya dan berpendapat UMNO
adalah parti dan majikan yang zalim kerana gagal bertindak sewajarnya untuk
menjelaskan bayaran gaji kakikatangan Utusan dengan segera,” katanya.

Dalam piket selama sejam itu, sebahagian kakitangan dan mantan pekerja
yang telah mengambil Skim Pemisahan Sukarela (VSS) turut menuntut bayaran
pampasan mereka yang juga tertunggak beberapa bulan.

Sebelum itu, suatu pertemuan antara pihak NUJ cawangan Utusan Melayu, Mohd Taufek Razak dengan Pengerusi Eksekutif Kumpulan Utusan Melayu (M) Berhad, Datuk Abdul Aziz Sheikh Fadzir diadakan di Putrajaya pagi ini berhubung kelewatan Utusan membayar gaji itu.

Menurut Taufek, Aziz memaklumkan gaji kakitangan tidak akan dibayar
kerana syarikat tidak mempunyai keupayaan kewangan.


SEMPADAN TURKI, SYRIA SEMAKIN PANAS

HATAY: Turki menambah bilangan anggota dan aset ketenteraannya di sempadan Syria sekaligus meningkatkan “suhu” di wilayah konflik terbabit.

Tindakan itu susulan serangan  tentera rejim Syria yang semakin memuncak dan pembunuhan lapan anggota tentera Turki di Idlib (Syria) awal minggu ini.

Menurut agensi berita Anadolu, Ankara bertindak menambah kira-kira 20 kereta kebal di sepanjang sempadan Syria.

Turki juga dilaporkan menghantar 150 konvoi kenderaan yang membawa pasukan komando serta bekalan peluru ke wilayah Idlib.

Tindakan itu dilakukan sehari sebelum pertemuan delegasi Ankara dan Moscow yang dijadual diadakan di Turki.

Menurut Menteri Luar Turki, Mevlut Cavusoglu, pertemuan itu akan diteruskan kerana misi Ankara adalah untuk menghentikan keganasan di Syria.

Peningkatan serangan dipercayai dilakukan rejim Syria sejak kebelakangan ini menyebabkan ramai warga Syria mencari perlindungan di sempadan Turki yang memberi tekanan kepada Ankara. — Agensi/ AlHijrah Online


MALAYSIA KUTUK SEKERAS-KERASNYA TINDAKAN HINA AL-QURAN DI HAGUE

PUTRAJAYA: Malaysia mengutuk sekeras-kerasnya tindakan keji mencemarkan al-Quran oleh pelampau anti-Islam, Edwin Wagensveld yang merupakan pemimpin berhaluan kanan di The Hague, Belanda pada 22 Jan.

Kementerian Luar Negeri (Wisma Putra) dalam satu kenyataan pada Jumaat memaklumkan Malaysia kecewa melihat perbuatan Islamofobia yang berulang hanya dalam beberapa hari meskipun mendapat kecaman global.

“Ketaksuban dan perbuatan jenayah yang dilakukan terhadap Islam mesti dihentikan segera,” menurut kenyataan itu.

Malaysia mengulangi pendirian bahawa sifat perkauman dan sebarang bentuk penghinaan terhadap kitab suci, tanpa mengira agama adalah tidak boleh diterima sama sekali dan harus dikecam.

“Malaysia amat percaya bahawa hak kebebasan bersuara adalah bersekali dengan tanggungjawab tertentu dan tidak boleh disalah guna,” menurut Wisma Putra.

Malaysia menggesa semua pihak yang berkaitan untuk mengambil langkah-langkah untuk menggalakkan dialog, persefahaman, dan mempromosikan semangat hidup bersama secara aman dalam dunia yang berbilang agama dan budaya untuk mencapai keamanan dan keharmonian di kalangan masyarakat dunia yang pelbagai.

“Kami juga menyeru Pertubuhan Bangsa-bangsa Bersatu (PBB), Pertubuhan Kerjasama Islam (OIC) dan Majlis Hak Asasi Manusia (HRC) untuk segera menangani isu yang membimbangkan ini dalam mencari penyelesaian yang terbaik dalam mempromosikan penghormatan dan perlindungan sepenuhnya ke atas kitab suci agama di seluruh dunia, menurut kenyataan itu,” menurut kenyataan itu.

Sebuah video di media sosial pada Isnin memaparkan aksi provokatif Wagensveld mengoyakkan beberapa halaman daripada salinan al-Quran di The Hague dan membakarnya dalam kuali.

Provokasi itu berlaku susulan insiden serupa Sabtu lalu ketika Rasmus Paludan, seorang ahli politik pelampau Sweden-Denmark bertindak membakar senaskah Al-Quran berhampiran Kedutaan Turkiye di ibu negara Sweden, Stockholm hingga mencetuskan kemarahan Turkiye dan di seluruh dunia.–AlHijrah Online